Vicky Kaushal Katrina Kaif Wedding in Rajasthan Barwada in Sixth Sense Fourth Hotel Know details - Bhojpuri में पढ़ें: Vicky Kaushal-Katrina Kaif के शादी के तैयारी, कइल गइल बा पूरा किला बुक – News18 हिंदी\nBhojpuri में पढ़ें: Vicky Kaushal-Katrina Kaif के शादी के तैयारी, कइल गइल बा पूरा किला बुक\nबॉलीवुड के एगो जोड़ी के बियाह के चर्चा (Bollywood Weddings) खूब जोर पकड़ले बा. मीडिया में खूब एह बियाह के बात होखत बा. एह जोड़ी के नाम ह विक्की कौशल (Vicky Kaushal) अउर कैटरीना कैफ (Katrina Kaif). विक्की कौशल और कैटरीना कैफ के शादी (Vicky Kaushal Katrina Kaif Wedding) राजस्थान (Rajasthan News) में होई. दुनू जाना हिन्दी फिल्म उद्योग के सफल कलाकार बा लोग आ काफी प्रसिद्ध भी. कैटरीना त हालांकि पुरान चावल हई, विक्की कौशल अभी कुछ साल से इंडस्ट्री में बाड़ें. बाकिर उनके भी दबदबा बन गइल बा अउरी स्टार वैल्यू भी. कैटरीना 2003 में डैब्यू कइले रहली आ विक्की कौशल 2015 में.\nLast Updated : December 06, 2021, 16:17 IST\nहीरो-हीरोइन के फिल्मन में बिआह होखे भा असल में, बड़हन अउरी भव्य त होखबे करेला. फिलिम में होला त लाख मुश्किल, बाधा के पार कइला के बाद होला, असलिहा में होला त बड़ा तामझाम कइला के बाद होला. अइसने एगो बियाह आजकल बड़ा चर्चा के बिषय बनल बा, कैटरीना कैफ अउरी विक्की कौशल के बियाह. दुनू जाना हिन्दी फिल्म उद्योग के सफल कलाकार बा लोग आ काफी प्रसिद्ध भी. कैटरीना त हालांकि पुरान चावल हई, विक्की कौशल अभी कुछ साल से इंडस्ट्री में बाड़ें. बाकिर उनके भी दबदबा बन गइल बा अउरी स्टार वैल्यू भी. कैटरीना 2003 में डैब्यू कइले रहली आ विक्की कौशल 2015 में.\nएह घरी एगो चुटकुला बड़ा चल रहल बा. फिल्म संजु में विक्की कौशल रनबीर कपूर के साथे लउकलें उनके दोस्त के किरदार में. हालांकि फिल्म संजय दत्त के जीवन पर आधारित रहे आ ओह में उ अपना दोस्त के गर्लफ्रेंड के साथे प्राइवेट समय बीता लेतारें. जेकर ओकरा दोस्त के बड़ा मलाल रहत बा अउरी उ बदला लेबे के कहत बा. देखीं विकी कौशल अपना किरदार के बदला साधिए लेहलें. रनबीर कपूर के ढेर दिन ले रहल प्रेमिका कैटरीना कैफ के साथे बियाह करे जा रहल बाड़ें.\nकैटरीना कैफ के नाम सलमान खान के साथे ढेर दिन ले जुड़ल रहल, फेर उ रनबीर कपूर के साथे भी रिलेशनशिप में रहली आ ओह लोग के बियाह होखे वाला रहे. फेर दुनू जाना में दूरी आ गइल अउरी रनबीर आलिया भट्ट के साथे हो गइलें अउरी कैटरीना विकी कौशल के साथे. दुनू जाना के बियाह के फंक्शन7दिसंबर से चले वाला बा. दुनू जाना राजस्थान के सवाई माधोपुर जिला के चौथ के बरवाड़ा में एगो फोर्ट होटल में बियाह करे वाला बा लोग.\nभव्य किला में करी लोग दुनू जाना बियाह\nमीडिया रिपोर्ट बता रहल बा कि कैटरीना कैफ अउरी विकी कौशल चौथ के बरवाड़ा के सिक्स्थ सेन्स फोर्ट बरवाड़ा में बियाह करी लोग. ई किला त महाराज बहुत भव्य बा, शानदार सजावट अउरी सुख – सुविधा वाला ई किला चौदहवीं शताब्दी में बनल रहे. राज परिवार के ई किला सात सौ साल पहिले बनल रहे, फेर बाद में एकरा के होटल में बदल दिहल गइल. ई किला राजस्थान के प्रसिद्ध देवी स्थल चौथ माता मंदिर के सामने बनल बा. किला के एक ओर मंदिर के व्यू मिलेला, एक ओर बरवाड़ा झील के नजारा मिलेला अउरी तीसरा ओर अरावली पर्वत श्रेणी लउकेला. लग्जरी खातिर जानल जाये वाला ई किला आम आदमी के बस में भी नइखे, तबे त खास लोग एकरा के बड़ा पसंद करेला. इहाँ सीधे सुइट बुक होला. एकर एक रात के रेट अस्सी हजार से शुरू होला अउरी 3,50,000 रुपिया ले जाला. इहाँ एगो विशेष सुइट बा जवन रानी राजकुमारी के नाम से बा, ओकर एक रात के किराया बा साढ़े तीन लाख रुपिया. हालांकि स्पेशल रिक्वेस्ट पर उहो रूम खुलेला जवन राज परिवार के खास कमरा हवे, एकर नाम बा ठाकुर भगवती सिंह सुइट आ राजा मान सिंह सुइट. एह दुनू के चार्ज भी बहुते बा अउरी सुख सुविधा भी.\nमहाराज सब पइसा के खेल बा. अगर रउआ भी चाहत बानी कि एक दिन राजा लेखां ठाठ करीं त इहाँ जा सकीलें, बढ़िया से बुकिंग भी होला. कई गो अमीर परिवार पूरा किला ही बुक करेला, जइसे कि कैटरीना कैफ अउरी विक्की कौशल कर रहल बा लोग. एह किला में 48 गो सुइट बा. सुइट के माने होला जे में रूम के अलावा हॉल, खाए के जगह, बालकनी आ जुड़ल टॉयलेट वगैरह होखे. कहे के माने कि रउआ जब रहीं त बुझाव कि होटल ना घर में बानी. त कुल जमा बात ई बा कि दुनू जाना अपना बियाह में पूरा किला बुक कइले बा लोग.\nकैटरीना विकी के बियाह के लेके एह घरी एतना हल्ला बा जइसे कवनो राज्य के राजा रानी के बियाह में होखे. बहुते सीमित अतिथि के निमंत्रण मिलल बा आ सबसे एगो अग्रीमेंट भी साइन करावल गइल बा. केहू बियाह के एको फोटो ना खींची आ ना बाहर मीडिया में भा केहू और के शेयर करी. शादी के बारे में सब कुछ गुपचुप रखल जाई आ उ पूरा फंक्शन भर बाहर के दुनिया से कटल रही. अगर कवनो ड्रोन ऊपर से शादी के वीडियो भा फोटो लेबे के कोशिश करी ओकरा के मार गिरावल जाई. कहे के माने कि जइसे देश के प्रधानमंत्री भा राष्ट्रपति कहीं उपस्थित होले त अइसन सुरक्षा के बेवस्था होला. बाकिर ई त गजब बा भाई.\nखैर, बड़ लोग के बड़ बात. एह सब बात के चलते जेतने चर्चा हो रहल बा, ओतने हंसी मजाक भी मीडिया में चल रहल बा. एही बीच मीडिया में एगो बात घूम रहल बा कि सलमान खान के आ उनके परिवार के कवनो निमंत्रण नइखे मिलल. जबकि कैटरीना के इंडस्ट्री में स्थापित करे में सलमान खान के बड़ हाथ बा. उ सलमान के परिवार से भी जुड़ल रहल बाड़ी. बाकिर हो सकेला कि पूर्व प्रेमी के बियाह में कैटरीना ना बोलावे के चाहत होखस कि कहीं उ खाली पूड़ी पोलाव ना खाए आवस, कुछ हल्ला – बवाला भी ना कर देस. 2008 में सलमान खान अउरी शाहरुख खान के बीच कैटरीना के जन्मदिन के दिने ही फयटा-फैटी हो चुकल बा, जवन बड़ा चर्चा के विषय बनल. फेर बाद में दुनू जाना में एगो मुंबई के नेता सुलह करवले रहलें.\nतs, ई नया जोड़ा7दिसंबर से9दिसंबर के बीच चले वाला3दिन के लगन में पति पत्नी बने वाला बा. रउआ सभे हमरे लेखां शुभकामना दीं, काहें कि बरवाड़ा जाके पूड़ी पोलाव के लेव लगावे के मौका त मिले वाला नइखे. एही से अटी-पट्टी, गाँव जवार के लगन चाभ के फीलिंग ले लेहला के काम बा. जय हो!\n( मनोज भावुक भोजपुरी साहित्य व सिनेमा के जानकार हैं। )\nTags: Bhojpuri, Bhojpuri News, Katrina kaif, Vicky Kaushal


बलिया १२ जनवरी २०१४ – टटका खबर\nबलिया १२ जनवरी २०१४\nअतवार का दिने नगरपालिका रसड़ा मे सड़कन प से नाजायज कब्जा हटवावल गइल. एह दौरान अतिक्रमण का जद में पड़ल सामान के नगरपालिका अपना कब्जा मे लेत गइल.\nफेफना थाना के मुबारकपुर गाँव का सोझा हाइवे प शनिचर के देर रात बक्सर से आवत एगो तेज कार एगो बाइक सवार के धक्का मार दिहलसि. एह हादासा में बलिया के कृष्णा नगर के बीस बरीस के टीमल गुप्ता के मौत ठाँवे प हो गइल. पीछे बइठल रविशंकर गुप्ता के खराब हाल देख वाराणसी भेज दीहल गइल बा.\nबैरिया संसार टोला बंधा पर जयप्रकानशनगर से बलिया जात बस नई बस्ती बैजू टोला के सोझा अतवार का सबेरे पलटि मार दिहलसि. एह हादसा में एक दर्जन सवारी घवाहिल हो गइलर. गंभिराह घायल लोग के छपरा में अस्पताल में इलाज होखत बा.\nजश्ने ईद मिलादुन्नबी के दिन नगर में निकले वाला जुलूस का बारे में ओक्डेनगंज चौकी पर अतवार का दिने भइल शांति समिति के बइठक में तय भइल कि बाइक जुलूस ना निकालल जाई आ डीजे ढेर जोर से ना बजावल जाई. एकरा पालन के जिम्मेदारी अखाड़ने के दीहल गइल बा.\nठनका गिरला से गड़वार थाना के झगहीं गांव में शनिचर के दुपहरिया शिव मंदिर के गुंबद टूट गइल, दू गो मकानन के नुकसान भइल आ पूजा करे गइल बावन साल के रमावती तिवारी के मौत हो गइल जे बरखा का चलते मंदिरे में रुक गइल रही.


सगरी खबर भोजपुरी में (मंगल, 23 जून 2015) – टटका खबर\nसगरी खबर भोजपुरी में (मंगल, 23 जून 2015)\nतमिलनाडु के मुख्यमंत्री जयललिता के खिलाफ जानल आमदनी से अधिका के संपति होखला के मामिला में कोर्ट से मिलल राहत का खिलाफ आजु मंगल का दिने कर्नाटक सरकार सुप्रीम कोर्ट में गोहार लगा दिहलसि. ओकर कहना बा कि जयललिता के चुनाव लड़े लायक ना माने वाला आदेश के बरकरार राखे के चाहीं. राज्य सरकार के वकील के कहना रहल कि हाई कोर्ट उनुका के आपन बात राखे के पूरा मौका ना दिहलसि.\nभाजपा के कहना बा कि कर्नाटक सरकार के एह गोहार का पीछे राजनीतिक मकसद बा, अब अलग बात बा कि राजनीतिके मकसद से भाजपो के बयान साममे आइल बा. जबकि कांग्रेस के कहना बा कि कर्नाटक सरकार के कदम राजनीति का चलते ना कानूनी जरूरत का हिसाब से कइल गइल बा.\nदिल्‍ली के सरकारी डाक्टर आपन सगरी माँग मान लिहला का बावजूद काम पर नइखन लवटत. काम पर लवटे खातिर एह लोग के आजु एगारह बजे सबेरे तक के मौका दीहल गइल रहुवे. दिल्‍ली के स्‍वास्‍थ्‍य मंत्री सत्‍येन्‍द्र जैन कहत बाड़न कि लोग के होखत परेशानी के मद्दे नजर डाक्टर लोग के अपना काम पर लवट आवे के चाहीं खास क के तब जब सरकार ओह लोग के सगरी माँग मान लिहले बिया.\nआजु से शुरू भइल दिल्‍ली विधानसभा के बजट सत्र का पहिलका दिने कम संख्या में होखला का बावजूद भाजपा के विधायक तोमर के फर्जी डिग्री का मुद्दा पर जम के बवाल कटले आ ओह लोग के विधान सभा से मार्शल का सहारे बाहर निकाल दीहल गइल.\nवित्‍त मंत्री अरूण जेटली के कहना बा कि अगर राज्‍यसभा में भूमि सुधार विधेयक के पास नइखे होखे दीहल जात त मजबूरन संसद के दुनू सदन के जुड़ल सत्र बोला के एकरा के पारित करावल जाई. काहे कि देश के विकास आ आर्थिक सुधार अउर किसानन के फायदा खातिर एह कानून के पास होखल बहुते जरूरी बा. कहलन कि अबहियों उमेद बा कि विरोधी एह बात के समुझीहें आ जुड़ल सत्र बोलावे के जरूरत नाहियो पड़ सकेला.\nईरान के संसद अपना सरकार के परमाणु उपलब्धियन आ ईरानी राष्ट्र के परमाणु अधिकारन के रक्षा खातिर मजबूर बनावे वाला विधेयक के पारित कर दिहलसि. अब कवनो देश से ईरान के परमाणु समझौता तबहिए मानल जाई जब ओकरा के ईरान के संसद मजलिसे शूराए इस्लामी मान ली.\nयूरोज़ोन के नेता लोग ग्रीस के करजा के संकट के समाधान के राह जल्दिए खोज लेबे के उमेद जतवले बा. यूरोपीय संघ के अध्यक्ष डोनाल्ड टस्क के कहना बा कि यूरोज़ोन के वित्त मंत्री लोग काल्हु एक बेर फेरू बइठका करी जवना में ग्रीस के मदद करे पर चरचा होखी आ आखिरी फैसला लीहल जाई. ग्रीस सरकार के एह महीना के आखिर ले अंतरराष्ट्रीय मुद्रा कोष के डेढ़ अरब यूरो लवटावे के बा. अगर ग्रीस अइसन ना कर पाई त ओकरा के यूरोज़ोन से बाहरो कइल जा सकेला.\nमदर टेरेसा के संस्था मिशनरीज़ ऑफ चैरिटी के सुपीरियर जनरल सिस्‍टर रहल सिस्टर निर्मला के काल्हु रात 81 बरीस का उमिर में लमहर बेमारी का बाद कोलकाता में मौत हो गइल. पीएम मोदी उनुका मौत पर आपन शोक संदेश भेजले बाड़न. सिस्‍टर निर्मला के असली नाम निर्मला जोशी रहुवे आ उनकर जनम रांची में भइल रहुसे. पटना से पढ़ाई कइला का बाद सिस्‍टर निर्मला 1976 में मिशनरीज ऑफ चैरिटी से जुड़ गइल रही आ पूरा जिनिगी ओकरे साथे रहली.\nमुंबई हमले के मास्टरमाइंड आ लश्कर-ए-तैयबा के कमांडर जकीउर रहमान लखवी के रिहाई खातिर पाकिस्तान के खिलाफ कार्रवाई के मांग करे वाला भारत के कदम का खिलाफ चीन वीटो लगा दिहले बावे. ओकर कहना बा कि एह मामिला में भारत का लगे पर्याप्त सुबूत नइखे.\nतृणमूल कांग्रेस सुप्रीमो आ पश्चिम बंगाल के मुख्यमंत्री ममता बनर्जी के भतीजा आ पार्टी के युवा शाखा के प्रमुख अभिषेक मुखर्जी काल्हु 24 परगना मे एगो कार्यक्रम मे विरोधियन के धमकावत कहलन कि अगर केहु बंगाल का ओर आँख देख‌ाई त औकर अँखिए निकाल लीहल जाई. केहु हाथ उठाई त ओकर हाथ काट दीहल जाई. एह तहर के बयान खातिर तृणमूल कांग्रेस के जम के निंदा हो रहल बा.\nयोग के कुकुरन जइसन हरकत बतावे वाला माकपा महासचिव सीताराम येचुरी अब अपना बयान के सफाई देत फिरत बाड़न. कहले रहले कि योग में कुकुरन जइसन हरकत देखे के मिलेला. बाकिर चौतरफा विरोध का बात कहत बाड़न कि उनुका बात के गलत मतलब निकालल गइल बा.\nभारतीय शेयर बाजार में तेजी के सिलसिला मंगलो का दिने लगातार आठवां सत्र में जारी रहल आ सेंसेक्स 74 आ निफ्टी 28 अंक के बढ़त ले के बंद भइल,\nबिहार कर्मचारी चयन आयोग बिहार के स्वास्थ्य विभाग के ग्रेड -3 में तकनीकी पद के 2223 गो पद पर बहाली खातिर आनलाइन आवेदन मंगवले बावे. एह बहाली में एक्स-रे टेक्नीशियन के 215 गो, शल्य कक्ष सहायक के 236 गो आ प्रयोगशाला प्रवैद्यिक के 1772 गो खाली पद के भरल जाई. आवेदन 26 जून से 14 जुलाई का बीच करावल जा सकी. एकरा खातिर आवेदन http://bssc.bih.nic.in पर देबे के बा. अधिका जानकारी ओहिजे से लीहल जा सकेला.\nलमहर दिन तिकवला का बाद काल्हु बिहार के उतरवारा इलाकन में बरखा भइल आ मानसून चहुँप गइल. सोमार का दिने भागलपुर, पूर्णिया, कटिहार, अररिया, किशनगंज, मधेपुरा आ सुपौल में झमाझम बरखा भइल. तीन दिन का भितरे मानसून पूरा बिहार में चहुँप जाए के उमेद जतावत बावे मौसम विभाग.\nबिहार विधानसभा चुनाव खातिर नया नया गोल बनावल गइल बा. मुख्यमंत्री रहल जीतन राम माँझी हम बनवलन त नागमणि समरस समाज पार्टी, लालू प्रसाद के साला साधु यादव गरीब जनता दल (सेक्यूलर), आ सांसद पप्पू यादव जनाधिकार पार्टी बनवले बाड़न. अउरियो कई गो नेता बाड़न जे आपन आपन गोल बना के कवनो ना कवनो तरफ गोटी सेट करे का फिराक में लागल बाड़े.\nअतवार का दिने सारण जिला के छपरा के हथुआ मार्केट में पियककड़न के बवाल आ दुकानदारन से मारपीट भइला का बाद सोमार का दिने हथुआ मार्केट के दुकान बंद राखल गइली सँ.\nसिवान के तेजाब कांड के चश्मदीद गवाह राजीव रौशन के हत्या का मामिला से जुड़ल मामले में सांसद रहल मो. शहाबुद्दीन कीे रिविजन याचिका पर सोमार का दिने सुनवाई ना हो सकल काहे कि मूल दस्तावेज जमा ना करावल गइल रहे.\nगोपालगंज जिला के सिधवलिया प्रखंड के झझवां पावर हाउस का लगे लागल ट्रांसफार्मर जर गइला का चलते कई गो गांंवन के बिजली गोल हो गइल बा आ विभाग ट्रांसफार्मर बदले का दिसाईं कुछ करतो नइखे लउकत.\nभोजपुर जिला के बहोरनपुर इलाका के गौरा गांव दहेज खातिर एगो औरत के मुआ देबे के मुकदमा दायर भइल बा. ओकर बिआह साल 2009 में भइल रहुवे. आ दहेज खातिर ओकरा के ताड़ना देबे वाला ससुरारी के लोग अब ओकर जान ले लिहले बाड़न आ लाशो गायबक दिहले बाड़न. ओकर भाई इहे शिकायत करत केस लिखववले बा.\nदू दिन पहिले बक्सर जिला के इटाढ़ी इलाका के ओड़ी के बधार से मिलल लाश के पहचान हो गइल बा आ मामिला के उद्भेदन करत पुलिस के कहना बा कि शेरपुर के रहे वाला एगो ओकर मरद से अपना मेहरारू के आशिकई देख के ओड़ी के एगो आदमी अपना एह मेहरारू के गोली मार दिहलसि आ लाश ले के बधार में ठेकाने लगा दिहलसि.\nबक्सर के चौसा-कोचस सड़क पर साइकिल से जात मोहनपुरवा गांव के एगो आदमी के मौत बस से कचरइला का बाद हो गइल. हादसा देखे वाला लोग बस ले के भागत चालक के चहेट के तीन किलोमीटर आगे यादव मोड़ का लगे पकड़ लिहलन आ चालक के धुलाई क के पुलिस के सँउप दिहले.\nबलिया के निजी शारदा अस्पताल तिखमपुर में भइल सामूहिक दुराचार के दूगो आरोपियन, सर्वोत्तम चौबे आ शिवम पांडेय, के जमानत अर्जी बलिया के आदालत में खारिज हो गइल.\nगाजीपुर जिला के खानपुर इलाका के एगो लड़िकी साथे ओकरे गाँव के चार गो बदमाश जबरिया उठा के एगो पंपिग सेट पर ले जा के कुकर्म कइलन. एकर शिकायत ओह लड़ीकी के भाई थाना में कइले बा.\nमऊ के घोसी इलाका के एगो नवही देवरिया जिला के मदनपुर इलाका के नकईल के अपना दोस्त से मिले खातिर राप्ती नदी पार करे ला बड़हलगंज से नाव पर सवार भइल. बान्हल रसरी से ऊ नाव के खीचत रहुवे कि ओकर हाथ छूट गइल आ बीच नदी में गिर के डूब गइल.\nगोरखपुर जेिला के कैंपियरगंज इलाका के अलगटपुर का लगे सोमार का दिने रोहिन नदी में नहात घरी एके परिवार के तीन गो लड़िका डूब गइलें. ओकनी साथे डूबत तीन गो अउरी लड़िकन के बचा लीहल गइल बाकिर ई तीनो के ना बचावल जा सकल.\nअगर रउरा लगे कवनो अइसन नोट बा जवना का पीछे ओर बीच में नीचे छपाई के साल नइखे लीखल त ओकरा के जल्दी से जल्दी बैँक ले जा के बदलवा लीं ना त 30 जून के बाद ओकरा के चलावल गैरकानूनी होखे जा रहल बा.\nअब दीनदयाल उपाध्याय गोरखपुर विश्वविद्यालय के परिसर में सुबह-सबेरे टहले खातिर आपन पंजीकरण करावे के पड़ी मंगल का दिन से एह तरह के आवेदन लेबे के काम शुरू हो गइल बा.\nजौनपुर जिला में अलग अलग भइल सड़क हादा में तीन आदमी के मौत हो गइल बा. मरे वालन में एगो प्रधानो रहल शामिल बाड़े. चार जने घवाहिल भइले जवना में से दू जने के हालत खराब बतावल जात बा.


मोदी के माया : ना घाम ना छाया – Anjoria\nAugust 29, 2014 Editor एक तरफा विचार, देश आ समाज, सरोकार 0\nलोकतंत्र के मंदिर संसद भवन में घुसे का पहिले सीढ़ियन पर माथा टेकत नरेन्द्र मोदी\nमोदी राज के 100 दिन बीतल चाहत बा आ देश के लोग परेशान बा समुझे में कि आखिर मोदी राज से मिलल का, आइल का? मोदी के माया अइसन बा कि ना कहीं घाम लउकत बा ना छाँह. छाँह खोजे वाला लोग परेशान बा कि कतहीं छाँह लउकत नइखे त घाम से डेराइल लोग निश्चिंत लउकत बा कि घाम नइखे आवे वाला आ ओह लोग के मजा वइसहीं बनल रही जइसन आजादी का दिन से आजु ले बनल रहल बा.\nमोदी के समर्थकन के बुझात नइखे कि काहे अबहियों कांग्रेसी भँड़ैती करे वाला पोसुआ पत्रकार ओही तरह कूकूरबझाँव करे में लागल बाड़ें, काहे कांग्रेसी राज में मजा मारे वाला अफसरान आजुओ ले अपना कुरसी पर बदस्तूर बइठल बाड़ें?\nमोदी के विरोधियन के लागत बा कि मोदी के थाहे नइखे लागत सरकार के राज के आ कुछू कर नइखन पावत. कांग्रेसियन के त दावा बा कि मोदी कांग्रेसे के योजना चलावत बाड़न ओही राहे जात बाड़न जवना राहे यूपीए सरकार चलत रहुवे. बाकिर संगही संगही इहो कहत बाड़न कि कवनो काम सही तरीका से नइखन कर पावत.\nकांग्रेस का राज में बहाल राजनीतिक राज्यपालन के हटे में अतना समय लाग गइले. शरीफ आदमी इशारा समुझ लेलें बाकिर एहनी के कवनो इशारा समुझ में ना आ पावल आ आखिर में तब इस्तीफा दिहले जब लागल कि अब ढेर दिन ले अनदेखी ना कइल जा सकेला इशारन के.\nहिन्दू विरोधी मीडिया खास कर के कुछ टीवी चैनल आ एंकर आजुओ बदस्तूर आपन मोदी विरोध जारी रखले बाड़न जइसे कि लागे कि मोदी के टिके ना दी लोग.\nएह माहौल में बहुते मोदी समर्थक अनसाए लागल बाड़े. उनका धीरज नइखे, उनकर मनसा बा कि मोदी खुल के आपन खेल खेलल शुरू क देसु. बाकिर मोदी जे बाड़न कि ओह काम में अझुराइल बाड़न जवना खातिर हमरा उर्दू के एगो शेर याद आवत बा –\nकल मिला वक्त तो जुल्फें तेरी सुलझा लूंगा,\nआज उलझा हूँ जरा वक्त को सुलझाने में.\nओह दिन स्वतंत्रता दिवस पर लाल किला से बोलत खुद मोदी के कहना रहल कि अबहीं ले उ एहिजा ला बाहरी आदमी बाड़न. उनुका समय लागत बा माहौल देखे आ समुझे मेंं. बाकिर मोदी जइसन तेज तर्रार राजनेता आराम से नइखन बइठल. सरकार के कीलकाँटा दुरुस्त करे में लागल बाड़न. एह दौरान मोदी के सफलता मंत्रियन आ अफसरान के काबू करे में लउके लागल बा. योजना आयोग के खतम करे के एलान क चुकल मोदी गँवे-गँवे आपन योजना लागू करे में लागल बाड़न. धीरे धीरे पिछला सरकार का समय सत्ता के चाभियन पर काबिज हो गइल लोग जगह खाली करे लागल बा. सांप्रदायिकता के मुद्दा उठावेवालन के मोदी के जवाब अइसन अंदाज में मिलल कि उनुका कुछ देर ला बुझाइबे ना कइल कि आखिर ई का हो गइल? ई कइसे भइल कि संसद में खड़ा हो के कवनो हिन्दुत्ववादी सेकूलरिज्म के चिथड़ा क दिहलसि? उ बात कह दिहलसि जवना के कहे के हिम्मत कबो कवनो नेता में ना होत रहे. अबहीं हाल में यूपी में देखे के मिलल कि जेकरा खिलाफ सेकूलर मीडिया सबले अधिका हाँव-हाँव कइले ओकरा के यूपी में होखेवाला उपचुनावन ला स्टार प्रचारक बना दिहल गइल. चरचा त इहाँ ले बा कि योगी आदित्यनाथ के यूपी के अगिला मुख्यमंत्री घोषित क दिहल जाव. दोसरा तरफ सपा के दिमाग में अतना घुस गइल लउकत बा कि उ अब आजम के अपना प्रचार में ना लगाई. आजम खान जइसन नेता के ठिकाना लागल अतना सहज ना रहल कबो. बिहार के महागठबन्हनो के आपन गलती बुझा गइल होखी जब उ देखले होखीहं कि भाजपा उ दू गो सीट आसानी से जीत लिहलसि जहवाँ ई महागठबन्हन मुसलमान उमीदवार दिहले रहुवे. सब काम कह के ना कइल जाव. बहुते काम एह तरह के करे के पड़ेला कि कुछ कहला बिना काम बन जाव.\nदेश में हिन्दुत्ववादी कबो सभका निशाना प रहत रहलें. बाकिर मोदी सरकार के अइला का बाद निशाना भोथराइल शुरु हो गइल बा. कांग्रेस के मालूम बा कि हिन्दुत्ववादी अब अइसन एकजुट हो गइल बाड़न कि वोट बैंक पालिटिक्स से काम नइखे चलेवाला अब. बाकिर चोर चोरी से जाए तुम्बाफेरी से ना जा सके. से एगो पुरान कांग्रेसी चम्मच, जे संयोग से शंकराचार्य के पद पर बइठल बाड़न, हिन्दूवन के तूड़े-बाँटे में लाग गइल बाड़न. हिन्दू धर्म पर उ सनातनी संप्रदाय के हावी कइल चाहत बाड़न. कुछ लोग जाने-अनजाने बहकल शुरु होइओ गइल बा. असल में हिन्दू धर्म ह कि संप्रदाय एही गुत्थी के बहुते लोग समुझ ना पावे आ लाग जाला हिन्दू के रिलीजन, मजहब, संप्रदाय बतावे में. जबकि हिन्दू एगो जीवन शैली ह जहाँ हर आदमी के ई आजादी बा कि उ केकर पूजा करो, केकरा के भगवान मानो, कवना किताब के आपन ग्रन्थ मानो. हिन्दू त पत्थरो के भगवान मान के पूजत आइल बाड़े, गाछो बिरीछ ओह लोग ला ब्रह्मस्थान हो जाला. बाकिर अब एगो शंकराचार्य लोग के मजबूर करे चाहत बाड़न कि लोग केकर पूजा करो, कवना तरीका से करो, केकरा के भगवान मानी केकरा के ना. अब उनका के केहू कइसे समुझावो कि बहुते हिन्दूवन के सनातन व्यवस्था में कवनो श्रद्धा नइखे.\nबाकिर मोदी एह सब से अलग आपन राह बनावे में लागल बाड़े. ‘मेक इन इंडिया’ के नारा देबे वाला मोदी केे सरकार लागल बिया कि बिजनेस आ उद्योग का राह के काँट-कंकड़ जल्दी से साफ कर दिहल जाव. एकरा ला देश के भूमि कानून, श्रम कानून, पर्यावरण मापदंड वगैरह बहुते कुछ में बहुते कुछ बदलाव ले आवे के बा आ एह दिसाईं होखे वाला काम के डुग्गी पीटत ना कइल जा सके. जब ई हो जाई तब उद्योग आ व्यापार के नेवता देबे के जरूरत ना पड़ी. लोग खुद ब खुद आवे लागी एहिजा आपन कारखाना लगावे बनावे. आ एह बदलाव के सौ दिन में ना नापल जा सके. जेकरा लमहर सफर करे के बा उ हर चट्टी चौराहा पर ना रुकल करे.\nना घाम ना छाया\nमोदी के माया


चाराघोटाला के मुजरिम लालू बेटा के शादी में शामिल होखे ला पैरोल मिलल – टटका खबर\nअपराध बिहार भोजपुरी पट्टी\nMay 9, 2018 चारा घोटाला, तेज प्रताप यादव, लालू यादव\nरांची 09 मई (वार्ता) बिनबाँटल बिहार के बहुचर्चित चारा घोटाला में जेल के सजा काटत मुजरिम आ बिहार के मुख्यमंत्री रहल राजद अध्यक्ष लालू प्रसाद यादव अपना बड़का बेटा तेज प्रताप यादव के शादी में अब शामिल हो सकीहें काहें कि पैरोल देबे के उनुकर निहोरा मान लीहल गइल बा.\nजेल सूत्र आजु बतवलें कि राजद अध्यक्ष लालू यादव के पैरोल का बारे में जेल अधीक्षक 09 से 14 मई तक पैरोल देबे के सशर्त अनुशंसा कइले रहलें. एकरा बाद पैरोल के दस्तावेज विधि परामर्श खातिर महाधिवक्ता के भेजल गइल, जवना के ऊ सकार लिहलें.\nलालू यादव के पांच दिन के पैरोल मिलल बा आ ऊ अब अपना बेटा के बिआह में शामिल हो सकीहें. उनुका के मंगल का राति रिम्स के मेडिकल बोर्डो यात्रा करे जोग मान लिहले रहुवे. छह गो चिकित्सकन की टीम लालू यादव के स्वास्थ्य रिपोर्ट के समीक्षा कइलें आ पवलें कि लालू के सेहत में सुधार मिलल बा.\nचारा घोटाला के मुजरिम पटना ट्रेन से जइहें कि फ्लाइट भा सड़क मार्ग से, ई अबहीं साफ नइखे भइल.\nलालू यादव के बड़का बेटा तेज प्रताप यादव के बिआह 12 मई के होखे जा रहल बा.


कपटी, कामचोर, भठियारा, मुनाफाखोरन के अरमान पर पानी पड़ल – टटका खबर\nJun 8, 2021 अजमेर दरगाह, कोरोना वैक्सीन, चुनाव, जौनपुर, पंजाब, बक्सर, बलिया, भोजपुर, मंदिर, मुफ्त राशन, राजस्थान, विधानसभा, शेयर बाजार, सीवान\nटटका खबर, मंगल, जेठ अन्हरिया त्रयोदशी, 2078 विक्रमी\nकपटी, कामचोर, भठियारा, मुनाफाखोरन के अरमान पर पानी फेरत केन्द्र सरकार एलान कर दिहलसि कि अब देश के 18 बरीस से उपर के सगरी नागरिकन के केन्द्र का खरचा पर कोरोना वैक्सिन लगावल जाई. कोरोना वैक्सिन बनावे वाली कंपनियन के 75 प्रतिशत उत्पाद केन्द्र सरकार खरीद ली आ राज्य सरकारन के फोकट में मुहैया कराई. ओहू राज्य सरकारन के वैक्सिन फोकट में मिली जवनन का लगे मस्जिद के इमामन के खैरात बाँटे खातिर त रुपिया बा बाकिर आम जनता के सुविधा देबै खातिर भिखमंगन का तरह हाथ पसरले रहेलें. अब ना त बयानबाजी होखी, ना टीका सर्टिफिकेट पर फोटो छपाई, ना वैक्सिन के कालाबाजारी होधी, ना विदेशी वैक्सीन के आयात के कमीशन भेंटाई. प्रधानमंत्री नरेंद्र मोदी काल्हु अपना एलान में इहो कहलें कि देश के 80 करोड़ गरीबन के मिलत मुफ्त राशन अब दीपावली तक दीहल जाई.\nमन्नारकोयल के राजागोपाला मंदिर के एगो अर्चक का योचिका पर फैसला सुनावत मद्रास हाई कोर्ट कहलसि कि अरमचकन आ मंदिर कर्मचारियन के वेतन भुगतान सराकारी कर्मचारियन का तर्ज पर न्युनतम मजदूरी देबे के पड़ी. ई जानकारी अधिवक्ता एस श्रीधरन @sri0904 अपना ट्वीट में दिहले बाड़न. जान जाईं कि सरकार मंदिर के आमदनी हथिया लिहले बाड़ी स आ मंदिर के पंडा पुजारी, अर्चक, कर्मचारियन के वेतन भुगतान बहुते कम करेली सँ. जबकि ई भुगतान सरकारी खजाना से ना हो के मंदिरे का आमदनी से कइल जाला. दोसरा तरफ मस्जिदन के इमामन के खैरात बाँटे में कवनो कमी ना राखेली सं इहे सरकार. हिन्दुवन के चाहीं कि मंदिर में कवनो दान-चढ़ावा मंदिर के दान-पेटी में ना डास के सीधे पंडा-पुजारी-अर्चकडकर्मचारियन के हाथ में देसु. दानपेटी में डालल मुद्रा से हिन्दू विरोधी काम के पोषण करेली सँ सरकार. पता ना ई कइसन सेकूलरिज्म ह जवना में सगरी रोक हिन्दूवने पर लागेला आ सगरी आजादी गैर हिन्दूवन के मिलेला. सात बरीस का बादो मोदी सरकार हिन्दू विरोधी कानूनन के नइखे बदल पवले. शायद ओकरा भरोसा नइखे कि देश के न्यायपालिका ओकरा के अइसन करे दीहें. गँवे-गँवे संविधान में बदलाव कर पावे जोग बहुमत जुटे लागल बा त उमेद जागत बा कि शायद 24 का चुनाव से पहिले ई सब काम हो जाई.\nराजस्थान के अजमेर में मोइनुद्दीन हसन चिश्ती के दरगाह में चढ़े वाला चढ़ावा के बाँट बखरा के झगड़ा पुलिस का दुआरी आ गइल बा. दरगाह कमेटी पुलिस से दखल देबे के कहले बिया. दरगाह कमेटी के दावा बा कि चढ़ावा पर ओकरे अधिकार होला. जबकि दरगाह के खादिमन के कहना बा कि चढ़ावा ओकर होला.\nपंजाब विधानसभा चुनाव के पहिले पाला कूदे के शुरुआत हो गइल बा. भाजपा एलान कइले बिया कि अगर ओकरा बहुमत मिलल त पंजाब के मुख्यमंत्री कवनो दलित के बनावल जाई. एह एलान का बाद से दोसरा गोलन के दलित नेता अब भाजपा में आवे लागल बाड़ें. एह क्रम में माझा से शिरोमणि अकाली दल युवा प्रकोष्ठ के राष्ट्रीय उपाध्यक्ष गगनदीप सिंह सोमार का दिने भाजपा में शामिल हो गइलें.\nभोजपुर के आरा मगर इलाका में मँझौवा के एगो नवही छात्र के काल्हु पुरनका पुलिस लाइन का नियरा गोली मार के हत्या क दीहल गइल बा. पुलिस अपराधियन के पता लगावे में लागल बिया.\nसीवान जिला के मैरवा इलाका के आदर्श नगर मोहल्ला के एगो स्वर्ण व्यवसायी के ओकरा दोकाने पर छूरा घोंप के जान ले लिहले सँ बदमाश.\nबलिया के हल्दी इलाका में अतवार का दिने हासनगर गाँव में मोबाईल फोन का झगड़ा में एगो नवही के हत्या करे के आरोपी के पुलिस काल्हु सोमार के गिरफ्तार कर लिहलसि.\nबक्सर जिला में दक्षिण बिहार ग्रामीण बैंक के आशा पड़री शाखा के प्रबंधक पर गबन करे के आरोप पुलिसे लगवले बिया. ऊ गाहकन के खाता से रुपिया निकाल के अपना रिश्तेदारन का खाता में भेज देत रहुवे आ बाद में जब गाहक शिकायत ले के चँहुपत रहलें तब ओह दिन लिंक फेल रहे के बात कहि के लवटा देत रहुवे आ कुछ दिन बाद ओकरा खाता में रुपिया वापस कर देत रहुवे.\nजौनपुर के गौराबादशाहपुर इलाका के बंजारेपुर गांव में अतवार का रात एही साल बिआह के आइल एगो नवहिन फाँसी लगा लिहलसि.\nबलिया के बांसडीह इलाका में जमीन के झगड़ में एगो आदमी के जान ले लीहल गइल. ओकरा बेटो के घवाहिल क दिहल गइल बा.\nदेश के शेयर बाजार काल्हु फेरु ऐतिहासिक ऊँचाई छू लिहलसि, सेंसेक्स 52329 पर आ निफ्टी 15752 पर बंद भइल. पहिला बेर निफ्टी 15700 के निशान पार कइले रहुवे आ डर भय गँवा चुकल निवेशक लिवाली में लागल रहलें. अमेरिकी बाजार से गिरावट के संकेत मिलला का बावजूद सिंगापुर निफ्टी आजु भोरे बढ़ के खुलल बा आ देशो के बाजार में आजु एगो नया तेजी देखे के अनुमान लगावल जा सकेला. बाकिर एगो करेक्शनो आवे के इंतजार कई दिन से हो रहल बा. देखल जाव कि बाजार का करत बा आजु,


जब वाजपेयी जी खुशी में शाहनवाज हुसैन के लगा लेले गला, जानीं पूरा मामला! |\nJanuary 21, 2021, 6:59 PM IST\nशाहनवाज हुसैन काहे अइले बिहार ?शाहनवाज हुसैन के शांत चित्त अउर जहीन नेता मानल जाला. 2009 के लोकसभा चुनाव (भागलपुर) में जितला के बाद एक तरह से उनकर चुनावी राजनीत ठप पड़ गइल रहे. 2014 में हार गइले. 2019 में भागलपुर के सीट नीतीश कुमार लेले. एकरा चलते शाहनवाज हुसैन के नीतीश से खटपट भी भइल. ऊ सात साल से कवनो सदन के सदस्या ना रहन. बहुत लोग तs इहे कहे लागल कि अब उनकर एकबाल खतम हो रहल बा. लेकिन एकरा बादो शाहनवाज विरोध में एक लफज ना कहले. भाजपा जवन भी काम देलस ऊ मन लगा के कइले. पार्टी खातिर जीव-जान से समर्पित रहले. शाहनवाज के इहे खूबी कबो बाजपेयी जी के मन मोहले रहे. अब नरेनदर मोदी भी उनकर मुरीद हो गइले. शाहनवाज हुसैन नीतीश कुमार के साथे वाजपेयी जी के सरकार में काम कइले बाड़े. एक दोसरा के करीब से जनले-समझले बाड़े. बोली के मीठ शाहनवाज हुसैन फैसला लेवे में बहुत कठोर हवें. ऊ बिहार में नीतीश के बराबरी में भाजपा के राजनीत कर सकेले.


19 नवम्बर से आँधी तूफान – Anjoria\nभोजपुरिया परदा पर 19 नवम्बर से जबरदस्त आंधी तूफ़ान आवे वाला बा आ ले अइहें पवन सिंह अउर विराज भट्ट.\nअनूप धवन आ अमन कुमार के प्रस्तुति, माँ काली मूविज के बैनर तले बनल फिलिम “आंधी तूफ़ान” के निर्माता हउवन मनोहर कुमार आ निर्देशक रवि भूषण. रविभूषण एहसे पहिले पवन सिंह के साथ गुंडई राज आ डकैत जइसन सफल फिलिम दे चुकल बाड़न. एह फिलिम से रविभूषण आ पवन सिंह के हैट्रिक लागत बा.\nगुंडई राज आ डकैते का तरह आंधी तूफ़ान फिलिमो एक्शन आ इमोशन भरल होखी. एक्शन के तड़का लगइहें एक्शन स्टार विराज भट्ट. पवन सिंह आ विराज भट्ट एक दर्जन एक्शन सीन एह फिलिम के खासियत रही, दोसर खासियत होखी हॉट केक अंजना सिंह के दमदार मौजूदगी जे विराज भट्ट संगे रोमांस त करबे करीहें एक्शनो में दू दू हाथ करत लउकीहें. डकैत में अपना अदाकारी से दर्शकन के दिल जीते वाली चांदनी चोपड़ा फेरू पवन सिंह संगे नजर अइहें. साथही जया सिंह आ माया यादव के भूमिको दमदार बा, अउरीओ खास कलाकारन में बृजेश त्रिपाठी, अवधेश मिश्र, मनोज टायगर, आनंद मोहन, सोम भूषण, गोपाल राय, संजय वर्मा, आ आयटम गर्ल सपना बाड़ी.\nसंगीतकार मधुकर आनंद, गीतकार बिनय बिहारी, आर.आर.पंकज, कृष्ण बेदर्दी, पप्पू ओझा, आ गोविन्द विद्यार्थी, कैमरामेन रवि चन्द्रन, आ एडिटर नकुल प्रसाद हउवें.\nसिनेमा भोजपुरी के एह बहुचर्चित फिलिम के सभे बेकरारी से तिकवत बा.


भरहोपुर – टटका खबर\nएकमा टीसन प लालपुर आ भरहोपुर के लड़िकन का बीच मारपीट\nछपरा-सिवान रेलखंड के एकमा टीसन प बुध का दिने कवनो बात प लालपुर आ भरहोपुर गाँव के लड़िकन का बीच मारपीट हो गइल. एह मारपीट में पाँच छह गो लड़िका घवाहिल हो गइले. जानकारी पवते एकमा पुलिस टीसन प चहुँपल बाकि तबले मारपीट करे वाला खसक गइल रहले. बतावल जात बा कि एह लड़िकन का\nखाना पकावत में पचरुखिया गाँव के एगो औरत के मौत\nसारण जिला के एकमा थाना के पचरुखिया गाँव में खाना बनावत घरी एगो औरत जर गइल. हादसा का बाद ओकरा के तुरते ले जा के एकमा के एगो नर्सिंग होम में भरती करावल गइल बाकिर ओकर खराब हालत देख डाक्टर ओकरा के पटना रेफर कर दिहलन. पटना जाए का राहे में ओकर मौत हो गइल.


नेशनल हेराल्ड मामिला में अझुराइल सोनिया राहुल खातिर आगे अइलें कांग्रेसी सांसद – टटका खबर\nनेशनल हेराल्ड के करोड़ो के संपति गलत तरीका से हथियावे का फेर में सोनिया गाँधी आ राहुल गाँधी कानून का फेरा में पड़ गइल बा लोग. मामिला के सुनवाई करत निचली अदालत कहलस कि ओकरा लागत बा कि एह मामिला के जाँच होखे के चाहीं त सोनिया आ राहुल दिल्ली हाई कोर्ट में गोहार लगावल लोग. ओहिजो से जब राहत ना मिलल आ आजु मामिला के सुनवाई करत जज के तबादला हो गइल. अब एह तबादला का आधार पर एह लोग के 19 तारीख ले पेशी से छूट मिल गइल आ तबले कांग्रेस के बड़का वकील लोग मिल जुल के कवनो ना कवनो बहाने सुप्रीम कोर्ट से राहत लेहिए ली लोग.\nयाद करीं कि एगो जीरो लाॅस वकील के एक फोन पर तीस्ता के जमानत मिल गइल रहुवे तब ई त सोनिया आ राहुल के मामिला बा. साठ बरीस ले राज करे वाली कांग्रेसी सरकार अइसन इंतजाम क गइल बाड़ी सँ कि गाँधी परिवार के कवनो घोटाला बा नाजायज काम करे का मामिला में लपेटल मुश्किल हो गइल बा. या त तारीख ना मिली, मिली त सुनवाई ना होखी. बीचे में जज के बदल दीहल जाई भा कवनो जज अपना के ओह मामिला से अलगा क ली. ले दे के हर हाल में परिणाम इहे रही कि ई लोग छुट्टा चरत रही एह देश के.\nआजु त सोनियो गाँधी छाती ठोक के कहले बाड़ी कि ऊ इन्दिरा गाँधी के पतोह हई आ केहू से ना डेरइहें. लागत बा कि उनुका कानून आ अदालतो से डर नइखे.\nदोसरा तरफ कांग्रेसी सांसद आजु संसद के दुनू सदन के एही मामिला का चलते ना चले दिहलें. कांग्रेसियन के कहना बा कि ई राजनीतिक अदावत आ ओकरा नेता लोग के फँसावल जात बा. जबकि ई सगरी मामिला यूपीए का समये से अदालत में चलत बा आ नया कुछ नइखे भइल एहमें. बाकिर कांग्रेसियन के लागत बा कि मोदी सरकार न्यायपालिको के अपना कस में ले लिहले बिया आ ओह लोग के चोरी चकारी के अनदेखी नइखे करत. आखिर साठ बरीस से देश के लूटत आइल लोग का खिलाफ अब काहे कानून के राह पकड़ल जात बा.\nTags: कांग्रेस, नेशनल हेराल्ड, राहुल, सोनिया


विकिपीडिया पर योगदान\nआईं सीखल जाय कि आप विकिपीडिया पर का योगदान क सकत बानी।\nविकिपीडिया पर राउर बहुत स्वागत बा। अगर आप इहाँ योगदान कइल चाहत बानी तब हमनी खातिर ई बहुत खुसी के बात भी बा। विकिपीडिया आपे नियर वालंटियर योगदानकर्ता लोग के सहजोग से बनल हवे आ इहाँ केहू भी संपादन क सके ला आ लेखवन के सुधारे, बढ़ावे आ नया लेख बनावे में मदद क सके ला।\nएकरा पहिले कि आप ई जानीं कि इहाँ योगदान कइसे कइल जाय कुछ जरूरी चीज धियान देवे लायक बा जिनहन के सुरुआती खंड सभ में बतावल गइल बा।\nविकिपीडिया के मकसद[संपादन]\nसुरुआत कइसे करीं?[संपादन]\nखुद सीखे लायक पाठ[संपादन]\nसंपादक समाज, प्रोटोकाल आ परंपरा[संपादन]\nचर्चा आ आम सहमती[संपादन]\nयोगदान संबंधी बेसिक बात[संपादन]\nलेखवन के बिकास[संपादन]\nसंपादन कइसे करीं?[संपादन]\nनया लेख आ उल्लेखनीय बिसय[संपादन]\n"http://bh.wiki.sxisa.org/w/index.php?title=विकिपीडिया:योगदान&oldid=522278" से लिहल गइल


टटका खबर (सोमार,2जनवरी 2012) – टटका खबर\nTatkaKhabar उत्तर प्रदेश खेल बिहार मनोरंजन व्यापार\nरोहतास के चुटिया थाना के मटियांव जंगल में सोमार का दिने भइल पुलिस नक्सली भिड़न्त में तीन गो माओवादी मरा गइले. ई रहले रोहतास के एरिया कमांडर काशीकोल, यूपी सोनभद्र के गुड्डू सिहं आ गढ़वा झारखंड के संतोष यादव. मुठभेड़ का बाद सुशील चौधरी के गिरफ्तार कर लिहल गइल आ बहुते असलहा बरामद भइल बा.\nसिमराही से निर्मली का बीच बनत कोसी महासेतु छह फरवरी के जनता खातिर खोल दिहल जाई जवना का बाद सिमराही से सुपौल के दूरी तीन सौ किलोमीटर से घट के चालीस किलोमीटर रहि जाई.\nबिहार विद्यालय परीक्षा समिति अब अपना रिजल्ट के आनलाइल कर दी जवना का बाद विद्यार्थियन के सर्टिफिकेट के सत्यापन कइल आसान हो जाई. अबही एह काम में बहुते समय लागत रहुवे. एह साल मैट्रिक परीक्षा सताईस फरवरी से आ इंटर के परीक्षा पंद्रह मार्च से शुरू होखी.\nविधानसभा के सगरी सीट के पुनरीक्षित मतदाता सूची पाँच जनवरी के प्रकाशित कर दिहल जाई आ एह सूची का आधार पर नगर निकायन के चुनाव करावल जाई.\nकैमूर जिला के भगवानपुर प्रखंड में सोन नहर के पूरब वाला तटबंध टूट गइला का चलते सैकड़ो एकड़ में लागल गेंहू आ दलहन के फसल डूब गइल बा.\nसारण जिला के रिविलगंज इलाका में बैंक आफ इंडिया के टेकनिवास शाखा के मेनगेट के ताला तूड़ के पैंतीस लाख रुपिया चोरा लिहल गइल बा.\nसिवान जिला के जानल मानल डाक्टर आर के वर्मा से तीन लाख रुपिया के रंगदारी माँगल गइल बा.\nफोटो मतदाता सूची के अंतिम प्रकाशन आजु कर दिहल गइल. अब राज्य में मतदाता के गिनिती साढ़े बारह करोड़ से बेसी हो गइल बा. आजुवे से मतदाता सूची के पुनरीक्षण के कामो शुरू कर दिहल गइल बा. बारह जनवरी ले ओह मतदाता लोग के नाम शामिल कइल जाई जे कवनो कारण से अबही ले छूटल रहले.\nहालही में सपा छोड़ के कांग्रेस में आइल रशीद मसूद के कांग्रेस कार्यसमिति में खास बोलावल सदस्य का तरह नामित कइल गइल बा. रशीद पसूद पहिले केन्द्र सरकार में मंत्री रह चुकल बाड़े.\nपिछड़ा कोटा से अल्पसंख्यकन के दिहल जाये वाला आरक्षण सुविधा एक जनवरी से लागू कर दिहल गइल बा. कहे खातिर त ई पूरा अल्पसंख्क वर्ग खातिर बा बाकिर असलियत में एक फायदा पिछड़ा मुसलमान जातियन के मिली जवनन के नाम अबही ले अन्य पिछड़ा वर्ग का सूची में नइखे. सिक्ख, बौद्ध आ जैन धर्म में वइसन जाति नइखी स जे एह आरक्षण के सुविधा उठा पाई. ई आरक्षण सरकारी नौकरी आ शिक्षा संस्थानन में दिहल जाई.\nमायावती अपना एगो अउरी मंत्री, ददन मिश्रा, के हटवली. पिछला दस दिन में एगारह गो मंत्रियन के हटा चुकल बाड़ी मायावती.\nसीबीआई रेलवे भर्ती में भइल घोटाला के पर्दाफाश करत दू जने के मुंबई में गिरफ्तार कर लिहलसि.\nमप्र में गोकशी करे वाला के7साल के सजा दिहल जाई. पाँच हजार रुपिया के जुर्मानो लगावल जाई.\nतीस जनवरी के उत्तराखण्ड में होखे जा रहल विधानसभा चुनाव में भाजपा के 48 गो उम्मीदवारन के सूची जारी कर दिहल गइल. एहिजा एके चरण में चुनाव होखे वाला बा.\nहाजी याकूब कुरैशी राष्ट्रीय लोकदल के सदस्यता ले लिहले.\nभाजपा पंजाब के अपना 20 गो उम्मीदवारन के नाम के एलान दू जनवरी के कर दिहलसि.\nपांच दिन के 99वां भारतीय विज्ञान कांग्रेस के उद्घाटन करे प्रधानमंत्री भुवनेश्वर चहुंच गइले.\nअरविंद केजरीवाल कहले बाड़न कि अगिला विधानसभा चुनाव में कांग्रेस के विरोध करीहें कि ना, सबकुछ उनुका तबियत पर बा.\nमंगल के सँझिया में गुरु चंद्रमा के बहते नियरा आ जाई जवना के धरती से बिना दूरबीन के देखल जा सकी.\nराष्ट्रपति प्रतिभा पाटिल सोमार का दिने श्री हरिकोटा के लगे एगो नया राकेट प्रक्षेपण केंद्र के उद्घाटन कइली.\nपेड न्यूज के बुराई से मीडिया खुदे निपटे. कहलन प्रधानमंत्री. कहलन कि मीडिया पर बाहरी नियन्त्रण ना होखे के चाहीं.\nहरियाणा में भइल एगो बस दुर्घटना में 11 गो विद्यार्थियन के मौत हो गइल.\nतृणमूल कांग्रेस गोवा में अपना इकाई के गठन कइलसि.\nअरुणाचल में बने वाला एगो बांध का खिलाफ असम में नेशनल हाईवे के नाकेबंदी शुरू.\nभाजपा नेता मुख्तार अब्बास नकवी कहलन कि राहुल कबहियो प्रधानमंत्री ना बन पइहे आ हमेशा पी एम इन वेटिंगे रहीहें.\nअन्ना हजारे के आराम करे के सलाह दिहल गइल बा. डाक्टर कहले बाड़े कि कम से कम एक महीना ले ऊ अनशन मत करसु.\nराजस्थान के मुख्यमंत्री अशोक गहलोत अतवार के साँझ जयपुर के बिड़ला ऑडिटोरियम आ के सात जनवरी से होखे वाला तीन दिन के प्रवासी भारतीय दिवस-2012 के तइयारियन के जायजा लिहलन.\nकेंद्र सरकार के तरफ से जारी लिखित दस्तावेजन से साफ हो गइल बा कि पिछला सितमंबर में भइल राष्ट्रीय एकता परिषद के बइठक में पीपुल्स डेमोक्रेटिक पार्टी के अध्यक्षा महबूबा मुफ्ती गुजरात के मुख्यमंत्री नरेंद्र मोदी के तारीफ कइले रही.\nतृणमूल कांग्रेस के कहना बा कि ओकर अनदेखी करि के कांग्रेस आग से खेलत बिया. कहलसि कि तृणमूल लोकायुक्त मुद्दा पर केन्द्र से कवनो समझौता ना करी.\nपिछला साल वाहन उद्योग के बिक्री के परिणाम मिलल जुलल रहल. मारूति के बिक्री घटल आ टाटा मोटर्स आ हीरो होण्डा के बिक्री बढ़ गइल.\nभारत-लातिन अमेरिका व्यापार साल 2014 ले 50 अरब डॉलर के हो जाई.\nनवम्बर में निर्यात 3.87 फीसदी अधिका रहल.\nसोमार का दिने शेयर बाजार में तेजी रहल आ सेंसेक्स 63 अंक ऊपर बंद भइल.\nबजाज ऑटो के बिक्री 10 फीसदी बढ़ल बाकिर ओकर शेयर7फीसदी लुढ़क गइल.\nकेन्द्र सरकार चुनाव का बाद बजट पेश करी. कहले प्रणव बाबू.\nकारोबारी कम्पनी एलएंडटी के दिसम्बर महीना में कुल 2,056 करोड़ रुपिया के नया ठेका मिलल.\nशिमला के रहेवाली शिप्रा खन्ना अतवार के रात रिएलिटी शो ‘मास्टरशेफ इंडिया 2’ के विजेता बन गइली.\nघवाहिल सोमदेव देवबर्मन चेन्नई ओपन से बाहर हो गइले.\nचेन्नई ओपन में भारत के युकी भाम्बरी बेक कारोल बेक के हरा दिहले.\nइंग्लिश फुटबाल खिलाड़ी गैरी एबलेट के निधन हो गइल.\nधौनी के भरोसा बा कि सिडनी में मैच जीत के भारतीय टीम शृंखला में आपन वापसी करी.\nआस्ट्रेलिया के तेज गेंदबाज ग्लेन मैक्ग्राथ के कहना बा कि सचिन आपन 100वां अंतर्राष्ट्रीय शतक आस्ट्रेलिया में पूरा ना कर पइहें आ निनानबही पर लटकल रहि जइहे.\nबिग बैश लीग में मेलबर्न रेनेगेड्स सिडनी सिक्सर्स के 8 विकेट से हरवलसि.\nसिडनी टेस्ट खातिर आस्ट्रेलियाई टीम में कवनो बदलाव नइखे कइल गइल. मैच मंगल का दिने शुरू होई.


कवनो दायरा में ना बन्हल चाहसु बिपिन बहार – Anjoria\nकवनो दायरा में ना बन्हल चाहसु बिपिन बहार\nनब्बे का दशक में एक से एक फूहड़ गीत लिखे वाला गीतकार बिपिन बहार अब ओहसे तौबा कर लिहले बाड़न. पहिले ऊ बस एगो स्टार खातिर गीत लिखत रहले बाकिर अब हर कलाकार खातिर लिखत बाड़े. सत्तर चूहा खा के बिलाई चलल हज के वाला अंदाज में अब बिपिन बहार भोजपुरी भाषा खातिर संवेदनशील बन गइल बाड़न आ भोजपुरी के पहिला लाइब्रेरी खोले के श्रेय अपना नामे लिखा लिहले बाड़े. पिछला दिने उदय भगत से बातचीत करत बिपिन बहार आपन सफाई पेश करत कहलन कि तब के ऊ सब फूहड़ गीत समय आ श्रोता लोग का माँग पर लिखाइल रहे. आजुवो भोजपुरी इलाकन में शादी बिआह का समय दुअर्थी गीत गावल जाले. ओह घरी जब ऊ बढ़िया लिखे के चहले त उनुका के रोक दिहल गइल. कहे लोग कि साधु जन बनऽ. लोग गरियावत बा , मतलब तू सफल बाड़ऽ! एहसे देर त जरुर भइल सुधरे में बाकिर अब खुश बानी.\nएगो खास स्टार से नजदीकि का बात पर बिपिन बहार के कहना रहे कि नजदीकी के लोग गलत मतलब निकाल लिहल. बाकिर अब सभका खातिर आ हर संगीतकार खातिर लिखत बाड़े बिपिन बहार. अपना गरम मिजाज का बारे में बिपिन बहार के कहना रहे कि ऊ केहु के अनाचार बरदाश्त ना कर पावसु. चाहे बिहार झारखण्ड में शूटिंग के मसला रहल भा अवार्ड में गड़बड़ी के मसला, बिपिन के दावा बा कि ऊ हमेशा साच लिखलन बोललन. उनुकर इहो कहना बा कि उनुके मेहनत से म्यूजिक कंपनी गीतकारन के पारिश्रमिक बढ़वली सँ.\nअभिनय के आपन शौक बतावत बिपिन के कहना रहे कि अगर कवनो निर्माता अभिनय खातिर दाम देता त तइयार हो जाले काहे कि रुपिया केकरा ना भावे. बियाह, भोजपुरिया डोन, मुन्ना पाण्डेय बेरोजगार में बिपिन के अभिनय के लोग खूब सराहल. अबही हालहू में ऊ अजीत आनन्द का साथे प्रेम लगन के शूटिग कर के लवटल बाड़े. बिपिन बहार कई गो फिल्मन में अभिनय करत बाड़े.\nबिपिन बहार अपना बातचीत में बहुते साफगोई से कहले कि गलत प्रचार प्रसार से भोजपुरी सिनेमा के बहुते नुकसान भइल बा. हि्न्दी सिनेमा के गॉसिप छपेला बाकिर भोजपुरी सिनेमा के गलत खबर. एहसे देखेवाला लोग भरमा जाला. आजु हर बकवास फिल्मो के सुपर हिट लिखात बा आ जब दर्शक ई पढ़ के सिनेमा देखे जात बा त गरियावत बाहर आवत बा. दोसरे भोजपुरी सिनेमा के गुटबाजियो एकर बड़का दुश्मन बा.\nOne thought on “कवनो दायरा में ना बन्हल चाहसु बिपिन बहार”\nअगस्त 22, 2011 को 11:10 पूर्वाह्न पर\nराउर वक्त्व्य आछा लगल ! रउरा असही आपन लेखनि के आगे बढवत रही हामार शुभकामना रउरा साथे बा!


Johnny Lever and Johnny Walker two great comedians who used to make people laugh with their comedy Bhojpuri: जॉनी नाम के दूगो कॉमेडियन जे स्क्रीन पर आवे लोग त दर्शक के हँसा-हँसा के रोआ देस – News18 Hindi\nBhojpuri: जॉनी नाम के दूगो कॉमेडियन जे स्क्रीन पर आवे लोग त दर्शक के हँसा-हँसा के रोआ देस\nकेहू के हँसावल बहुत टेढ़ काम ह, बाकिर ई जेकर पेशा होखे उ हँसावे के, गुदगुदावे के आ बाते-बात में गहिरा बात कहि जाये के खूब हुनर जानेला. आज बात होई अइसने दू गो महान शख्सियत के. जब उ लोग स्क्रीन पर लउकेला त ओकरा भावहीन चेहरा के देख के भी दर्शक हँसे लागेला.\nLast Updated : August 16, 2021, 10:14 IST\nहँसी मानव जीवन के सबसे कीमती तोहफा ह. जदि केहू के रउआ सबसे कीमती कवनो चीज दे सकीलें त उ बा ओकरा मुरझाइल चेहरा पर हँसी. आ इहे सबसे कठिनो काम बा. केहू के हँसावल बहुत टेढ़ काम ह, बाकिर ई जेकर पेशा होखे उ हँसावे के, गुदगुदावे के आ बाते-बात में गहिरा बात कहि जाये के खूब हुनर जानेला. आज बात होई अइसने दू गो महान शख्सियत के. जब उ लोग स्क्रीन पर लउकेला त ओकरा भावहीन चेहरा के देख के भी दर्शक हँसे लागेला.\nरउआ हम सोचेनी जा कि जदि ई इयारवा चुप-चाप खड़ा बा, एकर माने कि कवनो बड़हन लकुराध करे वाला बा. इहे सोच के हमनी के हँस देनी जा. महाराज, एही के कहल जाला, इंसान के औरा, ओकरा व्यक्तित्व के आभा, ओकर प्रभाव. अइसन महान कॉमेडियन कि दर्शक देख के एतना हँसेला कि उ रो देला. महान कॉमेडियन में पहिला नाम बा हिन्दी सिनेमा के शुरुआती दौर के अभिनेता, कॉमेडियन जॉनी वॉकर उर्फ बदरुद्दीन जमालउद्दीन काजी.\nएगो मिल के मजदूर किहाँ जन्म लेबे वाला लइका जॉनी वॉकर एक समय हिन्दी फिल्म इंडस्ट्री पर अपना नाम के सिक्का जमा लेहले रहलें. जब उनके पिता के नौकरी छूट गइल त सभे आपन पैतृक घर इंदौर के छोड़ के बंबई आ गइल. इहाँ जॉनी 10 गो भाई बहिन अउरी माई बाप के लमहर परिवार चलावे खातिर नौकरी ढूँढे लगलें. उ कुल्फी, सब्जी, फल, पेन कापी घूम घूम के बेचलें. बाद में उनके बंबई के बस सर्विस बेस्ट में कंडक्टर के नोकरी मिल गइल. उ बचपने से फिल्म में जाए के चाहत रहलें. बंबई अइलें त इहाँ ई इंतजार में रहे लगलें कि केहू डायरेक्टर, प्रोड्यूसर हमरा के देख लेव आ फिलिम में ले लेव. एही चलते उ बस में टिकट काटत में अपना बात अउरी भाव भंगिमा से लोग के हँसावे लगले, रंजित करे लगलें. एक दिन उनका पर बलराज साहनी के नजर पड़ल. उ हलचल फिल्म के कलाकार के आपन कलाकारी देखावत रहलें. उ शराबी के बड़ा जीवंत अभिनय करस. हालांकि अपना करियर में उ कई बार अइसन रोल कइलें. बलराज साहनी बड़ा प्रभावित भइलें आ आपन लिखल फिल्म बाजी में रोल ऑफर कइलें.\nफिल्म गुरुदत्त के निर्देशन में बनत रहे आ जब गुरुदत्त उनके शराबी वाला रोल देखलें त बहुत प्रभावित भइलें आ उनके स्कॉच व्हिस्की के बहुत बड़ ब्रांड जॉनी वॉकर के नाम दे देहलें. एह तरे बदरुद्दीन काजी जॉनी वॉकर हो गइलें. जॉनी वॉकर हिन्दी के पहिला कॉमेडियन के रूप में लोकप्रिय भइलें. उनके अइसन जादू रहे कि फिल्म वितरक निर्माता आ निर्देशक पर दबाव डाल के, आपन पइसा लगाके जॉनी वॉकर पर एगो गाना फिल्मावल लोग. ‘सर जो तेरा चकराये’ के प्रसिद्धि के के भुला सकेला. उनका नाम पर फिलिम चल जाव. मोहम्मद रफी कवनो एगो अभिनेता खातिर जदि सबसे ढेर गाना गवलें त उ जॉनी वॉकर रहलें. कवनो फुल टाइम हीरो ना. जॉनी वॉकर ही पहिला कलाकार रहलें जे सेक्रेटरी रखे के शुरुआत कइलस. आ उनके ओ बेरा अइसन माहौल रहे कि उ पहिला कलाकार रहलें जे अतवार के छुट्टी लेबे के शुरुआत कइल.\nअपना विशाल करियर में उ 300 के लगभग फिलिम कइलें जवना में बाजी, प्यासा, आर पार, टैक्सी ड्राइवर, मिस्टर एण्ड मिसेज 55, सीआइडी, नया दौर, कागज के फूल, मधुमती आदि रहे.\nजॉनी नाम के एगो अउरी हास्य कलाकार जवन 80 के बाद से एह बेरा ले दर्शक के पसंद बनल बा, उ भी मिल मजदूर के बेटा रहे. उ भी सड़क पर पेन बेच के आपन गुजारा कइलें. बाद में पिता के हिंदुस्तान युनिलीवर मिल में मजदूर बन गइलें. पैदा भइल रहलें जॉन प्रकाश राव नाम से, बाकिर जब फैक्ट्री में एक बार प्रोग्राम भइल त अपना सीनियर लोग के मिमिक्री कर के लोग के एतना हँसवलें कि जॉनी लीवर हो गइलें. जॉनी लीवर एकरा से पहिलहुँ स्टेज शो में मिमिक्री करे जास आ स्टैन्ड अप कॉमेडी करस. उ तबस्सुम हिट परेड ऑर्केस्ट्रा में कॉमेडी करे लगलें. जब धीरे धीरे उनके लोकप्रियता बढ़े लागल त कल्याण जी-आनंद जी के म्यूजिकल ग्रुप ज्वाइन कर लेहलें. ई जोड़ी हिन्दी में तब हिट म्यूजिक देत रहे आ एह लोग के लाइव शो देखे ढेर हिन्दी फिल्म जगत के लोग आवे. सुनील दत्त एगो प्रोग्राम में आइल रहलें आ उ शत्रुघ्न सिन्हा के, आपन अउरी अमिताभ बच्चन के मिमिक्री करत जॉनी लीवर के देखलें आ बहुते प्रभावित भइलें. उ उनके आपन फिल्म दर्द का रिश्ता में काम दे देहलें अउरी इहाँ से जॉनी लीवर के फिल्मी करियर के शुरुआत हो गइल.\nजॉनी एकरा बाद तीन साल ले आपन लाइव शो में ही व्यस्त रहलें बाकिर 1986 में उ फेर से फिलिम में लउके लगलें आ ओकरा बाद से आज ले माने कि 2021 ले उनके लगातार फिलिम आ रहल बा. 1993 के बाज़ीगर के सफलता के बाद त उनके फिल्मन के लिस्ट अचानके बढ़ गइल आ उ 2000 में 25 गो फिलिम कइलें. उ एगो भोजपुरी फिल्म भी कइलें मनोज तिवारी के साथे. फिल्म के नाम रहे ठेला नंबर 501.\nजॉनी लीवर के एहू साल कुछ दिन पहिले हंगामा2फिलिम आइल ह जवन लोग पसंद कइल ह. अब ले उनके 300 से ऊपर फिलिम हो गइल बा. आ आगे भी कई गो मजेदार फिलिम में उ लउके वाला बाड़ें.\nरउआ ई सब हास्य के धुरंधर कलाकारन के जिनगी देखब त बुझाई कि सभे केतना गजन कटले बा. एह लोग के जिनगी केतना रोअवले बिया तब जाके ई लोग स्क्रीन पर आके सभके खूब हँसवले बा. देखीं जे फूट-फूट के रोवले बा, उहे एगो मुसकी के मोल समझ सकेला. हास्य शुरुए से सबसे कठिन कला रहल बा आ एके कलाकार जरूर सराहे जाये वाला बाड़ें.\n(मनोज भावुक भोजपुरी सिनेमा और साहित्य के जानकार हैं, यह उनके निजी विचार हैं)


विश्वस्तरीय ट्रेन सफर के माजा खतम हो जाई – Anjoria\nदिसम्बर 18, 2014 जयंती पान्डेय, भोजपुरी, लस्टम पस्टम\nरेलगाड़ी आ रेलवे टीसनन के वर्ल्ड क्लास बनावे के चरचा जोर पर बा. मोदी जी दनादन विदेश जा रहल बाड़े आ उहां से फटाफट विचार ले के चल आव तारे. जब बाबा लस्टमानंद ई बात सुनले कि रेलवे टीसनन के हवाई अड्डा अइसन बनावल जाई त ऊ नरभसा गइले. कहले कि ‘विश्व स्तरीय रेल गाड़ी त हमरा पसंद नइखे. आज के रेलगाड़ी के सफर के आपने मजा बा. अब देखऽ जे लोग एसी डाब्बा में जाला ऊ चुपचाप बाहर तिकवत रहेला. जनरल डाब्बा के आपन मजा बा. सफर के समय, रामचेला जान जा कि एगो अभूतपूर्व आनंद होला. आज के हमनी के जवन रेल बिया ऊ त अनेकता के एगो उदाहरण ह. संस्कृति के दर्पण हवे. लालच, द्वेष, भाईचारा, जातिवाद, अवसरवाद, भ्रष्टाचार जइसन हमनी के सब गुण रेलन में मिल जाई. रेल सफर वास्तव में ‘सफर’ ह. एकर रोमांच त पलेटफारमे से ठीक ओसहीं मिल जाला जइसे नाहियो चहला पर मोबाइल पर कम्पनी सब के एस एम एस मिलेला. सुर्ती के थूक आ गुटका के पीक से बांच के आ सामान के बचा के पलेटफारम पर पहुंच गइलऽ त जान ल कि पहिला बाधा हेल गइलऽ. पलेटफारम पर कुली लोग के समान ढोये के दर साफ साफ लिखल रहेला, पर ओकरा आधार पर बतियइब राम चेला त अपने मुड़ि पर समान ढोये के परी.\nहमार त राय रहे कि मूल्य सूची के सामने सितारा बना के नीचे लिख दियाइत कि एह पर विश्वास करे वाला लोग के थाना में लिखल ‘कर्त्तव्य परायणता, समर्पण और इमानदारी’ जइसन नारो पर विश्वास करे के परी. पलेटफारम पर यात्री लोग के टिकट के हैसियत के अनुसार वेटिंग रूम बनल रहेला जेह में कर्मचारी आ अव्यवस्था समान रूप से गंजाइल रहेला. जइसे हमनी के समाज में उच्च, मध्यम आ निम्न वर्ग में विभक्त बा ओसही रेल में ए सी, फर्स्ट क्लास, आ जनरल डब्बा होला. अगर केहु के मधुमेह चाहे ब्लड प्रेशर ना होखो तबे सेकेंड क्लास भा जनरल डब्बा में सफर सुरक्षित होई. अगर सफर के रोमांच के आनंद लेवे के बा त जनरल में सफर ज्यादा मजेदार होई. रेल में जनरल डब्बा अक्सर सबसे आगे रहेला चाहे सबसे पाछे.\nजनरल डब्बा में अगर सीट से उठि के पेशाबखाना ले केहु पहुंच जाई त जान ल कि ऊ सफल आदमी ह. आ ओकरा पेशाब करे के जगहा मिल गइल त जान ल कि ओकर भाग निमन बा. अक्सर शौचालयो में सात आठ आदमी यात्र करत भेंटा जाला. भीड़ में ठसाठस भरल ट्रेन जब पलेटफारम पर आवेले त ओह समय उहां के सबसे खास आदमी चाहे कहि ल सबसे बड़हन वी आई पी होला टी सी. दरकार परला पर जब टी सी भेंटा जाउ त बूझि जाईं कि राउर भाग ठीक बा. हम रामचेला तहरा सुविधा के खातिर टी सी के जोहे के एगो फारमूला बतावत बानी. ई कि पलेटफारम पर जब पसिंजरन के गोल घेरा एक जगह से दोसरा जगह घूमत होखो त बूझि जा कि ओहिजे टी सी होई. सेकेंड क्लास आ जनरल क्लास के खूबी में दू गो चीज सदा शामिल रहेला, एगो त ओहमे के पंखा जे बे धक्का दिहले चले ना आ दोसर ओह में भूंजा आ चिनीयाबदाम बेचे वाला लोग. चिनिया बदाम मुंह में, खोइया डब्बा में. ई सेकेंड क्लास भा जनरल क्लास के खास खूबी ह. किताब में पढ़त होखी लोग पानी अमूल्य होला लेकिन एकर प्रमाण मिलेला जब पलेटफारम के कल में पानी ना आवे आ ठीक ओही के सामने 15 रुपिया बोतल पानी बिकाला. माने पानी के कीमत बूझऽ. ई सब के अलावा ट्रेन यात्रा के सबसे बड़हन खूबी ह देर से चलल आ देरी के कारण चेन खिंचाई. अब अइसन मोदी भइया इंटरनेशनल स्टेंडर के स्टेशन बनइहें त ओह में सुरक्षा खातिर मेटल डिटेक्टर से जरूरी बा स्टेशनन पर खइनी डिटेक्टर लगावे के.


बंद होखे ई अश्लील विज्ञापन ! – Anjoria\nफरवरी 2, 2011 अश्लील विज्ञापन\n(समाचार पत्र संपादकन के नाम एगो खुला चिट्ठी)\nहमरा अशे ना पूरा विश्वास बा कि ई चिट्ठी रउरा अखबार में ना छपी काहे कि ई रउरे विरोध में बा, तबहियो हम आपन समय खराब करत ई चिट्ठी लिखे के हिमाकत कर रहल बानी. आये दिन अखबारन में सेक्स ताकत के दवाई बेचे वालन के बाढ़ आ गइल बा. “लव केयर ” , ” जापानी तेल”, “स्टे आन”, “मुसली पॉवर” वगैरह अइसनका कई गो विज्ञापन बा जवनन के देख के लागेला कि मानो आजु के जीवन क़े जरुरते इहे रहि गइल बा. “जबरदस्त जोश जबरदस्त दम”, “रिश्तो क़ी मधुरता… पुरुषों क़ी ताकत के लिए खास लोकप्रिय व असरदायक”, “जोश मे भर दे”, “आपकी ताकत ….आपकी पहचान”, “जीने क़ी तम्मना फिर जग उठी”, “प्यार फिर उभर आया”, “रातें रंगीन होने लगी, दिन खुशियों से खिलने लगा” , “दिल जवानी सा धड़कने लगा”, “दामन खुशियों से भरने लगा”, “क्या मैं कंहू इसे, इश्क , प्यार , मोहब्बत या जन्नत ?” कुछ अइसने स्लोगन बाड़ी सँ जवना चलते बरबस एह विज्ञापनन क़ा ओर पाठकन के ध्यान खींचा जाला.\nआजु ले केहू एह विज्ञापनन क़े सचाई जाने क़े कोशिश ना कइले होई, शायद विज्ञापन छापे वाला समाचारो पत्र ना. कवनो विज्ञापन का साथे कंपनी के पता ना होखे जवना से ओकर सचाई के पता लगावल जा सके. एह कम्पनियन के नामो एहसे पहिले केहू ना सुनले होखी. ई सगरी दवाईयन के कानूनी मान्यता बा कि ना ओकरो पता नइखे. सेक्स के कुछ भूखाइल लोग जरुर एह विज्ञापनन क़ा चकाचौंध में फँसत होखीहें बाकिर विज्ञापन का अनुसार दवा के फायदा ना मिलला पर केकरा सोझा ऊ आपन दुखड़ा रोइहें. झापड़ मारे आ रोवहू ना देव, कहावत लेखा ठगाइल आदमी समाज में बदनामी का डर से केहू के आगा आपन रोनो ना रो सके. रोवबो करे त ई कइसे सिद्ध करी कि ई दवाई असर नइखे करत ! काहे कि एकर उपयोग व्यक्तिगत तौर पर होला. हद त अब ई हो गइल बा कि अइसन विज्ञापन प्रतिष्ठित कहल जाये वाला अखबारन का पहिला पन्ना पर छपे लागल बाड़े. अइसने एगो विज्ञापन मुंबई के हिंदी में प्रथम कहाये वाला अख़बारो के पहिला पन्ना पर छपल रहे. देखे में ऊ कामसूत्र के कवनो आयाम से कम ना लागत रहे. हो सकेला कि संपादक जी के भा मेनैजमेंट के ध्यान ओहपर ना गइल होखो, हालाँकि हमरा विरोध पत्र लिखला पर ऊ कामुक फोटो छापना जरुर बंद कर दिहल गइल बाकिर बरगलावे वाला शब्द जाल का साथे ऊ विज्ञापन अबहियो छप रहल बा आ फोटो के तनि माइल्ड कर दिहल गइल बा. बाकिर एह पर ध्यान दिहल जरुरी बा आ अइसन विज्ञापन छापल बंद होखे के चाहीं.\nपिछला दिने नवभारत टाइम्स हिंदी में दिनांक २८-१ -२०११ के पृष्ठ ११ पर डॉ॰ हरीश शेट्टी एगो सवाल का जवाब में बतावत कहले बाड़न कि बाज़ार में मिले वाली अइसनका दवाईयन से आम तौर पर सेक्स पॉवर ना बढ़े. एह सबका बावजूद एह दवाईयन के प्रचार करल कतना उचित बा”.\nसाथ ही सरकारो के चाहीं क़ि एह विज्ञापित दवाईयन के सत्यापन करावे आ एह दवाईयन का विज्ञापन का साथे सरकारी मान्यता छापे खातिर कंपनियन के बाध्य करे. ना त ई दवाई समाज के गलत राह पर ले जा सकेली सँ. लोगो के चाहीं कि बिना अपना चिक्त्सिक से सलाह लिहले अइसन विज्ञापित दवाईयन के उपयोग ना करे.”\n— अशोक भाटिया , वसई\nसंपादक के टिप्पणी :\nभाटिया जी, रउरा वेदना के समुझत आ सामाजिक जिम्मेदारी समुझत राउर चिट्ठी प्रकाशित हो रहल बा. बाकिर एक बात पर रउरा ध्यान नइखी दिहले. संपादक अब कवनो अखबार में सबले मजबूत प्राणी ना रहि के सबले बेचारा आ गैर जरुरत प्राणी हो गइल बा. शायदे कवनो अखबार के प्रबन्धन भा मालिक संपादक के विरोध के कवनो भाव दीहें. विज्ञापन वाला पइसा देले सँ आ पइसा खातिर अखबार में हर कुछ छप सकेला बशर्ते ओकरा से ओह अखबार के मालिक के कवनो निजी नुकसान ना होत होखे. एहि चलते अब पत्रकार लोग वेब के राह चले लागल बा काहे कि ऊहिजा ऊ लोग अपना विचार भा मनोभाव के बिना कवनो दखलन्दाजी के छाप सकेले. लोगो का बीच अखबारन के ऊ इज्जत नइखे रहि गइल. अखबार खरीदल आ बाँचल एगो आदत में शुमार बा बस एहिसे अखबार बिकात आ पढ़ात बाड़ी सँ. ना त पढ़ल लिखल आ क्षमतावान समाज में सूचना के स्रोत बहुतेरे हो गइल बा आ ऊ लोग सूचना के महत्व देबे लागल बा ओकरा स्रोत के ना.


“दुल्हनिया ले जाई दिलवाला” में सीमा सिंह के डांस के तड़का – Anjoria\nशाहरुख खान आ काजोल के हि्दी फिलिम “दिल वाले दुलहनिया ले जायेंगे” त रउरो देखले होखब आ ई फिलिम अबहियों मुंबई के मराठा मंदिर सिनेमाघर में दर्शकन के मनोरंजन करावत बिया. अब बारी आइल बा भोजपुरी में बनत “दुलहनिया ले जाई दिलवाला” के.\nएह फिलिम ला पिछला दिने भोजपुरी सिनेमा के डांसिग क्वीन सीमा सिंह आपन एगो आयटम नंबर शूट करवली. एह गाना ला सीमा सिंह खातित खास तौर पर एगो हरियर कास्ट्यूम बनवावल रहे. सीमा सिंह कहली कि जब फिलिम के बारे में सुनली त चउंकल रही काहे कि उनुका दिमाग में शाहरुख खान आ काजोल के चेहरा घूमत रहे.\nदेखल जाव कि सीमा सिंह के डांस आयटम के हंगामा कइसन होखी एह फिलिम में.\nPrevious Post: मनोज तिवारी आ मोहित कंबोज के भोजपुरी दबंग के दबंगई फेरू लउकी\nNext Post: रिंकू घोष कूद गइली सौ फीट नीचे


टटका खबर, बियफे २ फरवरी २०१२ | Anjoria's Weblog\nटटका खबर, बियफे २ फरवरी २०१२\n(दिल्ली में भइल मनरेगा सम्मेलन २०१२ में पुरस्कार बाँटत प्रधानमंत्री मनमोहन सिहं. साथ में बाड़े ग्रामीन विकास मंत्री जयराम रमेश)\nबिहार के सगरी किसानन के जैविक खाद मुफ्त में देबे के फैसला सरकार लिहले बिया. कृषि मंत्री नरेन्द्र सिंह बतवले कि बिया खरीदत घरी ई खाद दे दिहल जाई.\nनउवीं से बारहवीं तक के हर छात्रा के पोशाक खरीदे खातिर बिहार सरकार एक एक हजार रूपिया दी. एही महीना सगरी छात्रा के ई धन दे दिहल जाई. पहली से आठवीं के हर विद्यार्थीओ के पोशाक खरीदे खातिर धन बाँटल जाई.\nपूर्वी चंपारण के सुंदरपुर गाँव में तीन लोग के मौत संदेह जनक हालात में भइल बा जवना के जाँच करावल जात बा.\nयूपी में छठवां दौर के नामाकंन आजु से शुरू हो गइल. एह दौर के मतदान २८ फरवरी के करावल जाई.\nजौनपुर जिला के रामपुर इलाका में जमालपुर बाजार का नियरा एगो ट्रक से कचरा के तीन लोग के मौत हो गइल. ट्रक ड्राइवर दुर्घटना का बाद फरार हो गइल.\nसीबीएसई दसवां आ बारहवां बोर्ड के इम्तिहान देबे वाला परीक्षार्थियन खातिर एगो हेल्प लाइल शुरू कइलसि. एह फोन नंबर १८००१८०३४५६ पर सबेरे आठ बजे से दुपहरिया बारह बजे का बीच फोन कर के ऊ लोग अपना समस्या का बारे में समाधान पा सकेले.\nआजु एगो दूरगामी फैसला में सुप्रीम कोर्ट साल २००८ का बाद से दिहल १२२ टू जी टेलीकॉम लाइसेंसन के रद्द कर दिहलसि. तीन गो कंपनियन पर हर लाइसेंस खातिर पाँच पाँच करोड़ के जुरमानो लगावल गइल बा जे लाइसेंस मिलला का बाद आपन लाइसेंस अधिका दाम पर दोसरा कंपनियन के बेच दिहले.\nटू जी घोटाला में गृहमंत्री पी चिदम्बरम के सह आरोपी बनावे खातिर दायर याचिका पर कोर्ट कवनो फैसला ना दिहलसि आ लोअर कोर्ट पर छोड़ दिहलसि कि एह मामिला में दू हफ्ता का भीतर फैसला दे दिहल जाव.\nअतना बड़हन घोटाला का बावजूद कवनो कांग्रेसी ई माने के तइयार नइखन कि उनुका पार्टी से भा उनुका सरकार से कवनो तरह के गलती भइल बा आ एह खातिर के जिम्मेदार बा. हमेशा का तरह ना त सोनिया गाँधी कुछ कहत बाड़ी, ना राहुल गाँधी आ मनमोहन सिंह त मौनी बाबा हइये हउवन. बोलले त कपिल सिब्बल जे सगरी दोष भाजपा पर लगावत ओकरा से माँग कर दिहलन कि भाजपा देश से माफी माँगो. इशारा इशारा में इहो कहलन कि अब आम जनता के मोबाइल खरचा बढ़े से इंकार ना कइल जा सके काहे कि जे बेसी दाम दे के लाइसेंस खरीदी से बेचहु के दाम बेसी लेबे करी.\nप्रधानमंत्री मनमोहन सिंह कहलन कि अइसन इंतजाम कइल जाव कि मनरेगा के मजदूरी पंद्रह दिन का भीतर मजदूर के दे दिहल जाव. ना त ओह लोग के महँग करजा ले के आपन काम चलावे के पड़ेला.\nसेना प्रमुख के उमिर से जुड़ल विवाद पर काल्हु अदालत में सुनवाई होखे वाला बा. एह बीच सेना प्रमुख आजु प्रणव मुखर्जी से भेंट कइलन बाकिर ओह लोग का बीच का बाति भइल से पता नइखे चलल.\nपड़ोसी देश पाकिस्तान के सुप्रीम कोर्ट ओहिजा के प्रधानमंत्री युसुफ रजा गिलानी के अदालत के अवमानना करे का आरोप में फेर १३ फरवरी के अदालत में हाजिर होखे के कहले बिया. अगर ऊ दोषी मिलत बाड़े त उनुका के छह महीना खातिर जेल भेजल जा सकेला.\nनेपाल के एगारह गो माओवादी नेतवन पर से मुकदमा हटा लेबे के फैसला बिहार सरकार कर लिहलसि. एह लोग के आठ साल पहिले पटना में गिरफ्तार कइल गइल रहे. बाद में जमानत मिलला का बाद ई लोग साल २००६ में नेपाल चल गइल रहुवे आ एह घरी मंत्री आ सांसद बन गइल बा लोग. नेपाल सरकार के चिंता पर भारत मुकदमा वापिस ले लिहलसि.\nसरकारे के तेल कंपनी सरकारे के हवाई जहाज कंपनी एयरइण्डिया के तेल दिहल बंद कर दिहली काहे कि एयर इण्डिया ढेर दिन से ईंधन तेल के भुगतान नइखे करत. बाद में एयरइंडिया के भरोसा दिहला पर साँझ से कुछ तेल मिले लागल बा ओकरा बाकिर दिन भर ओकरा यात्रियन के फजीहत झेले के पड़ल. एयर इंडिया पर कुल बयालिस अरब रुपिया बकाया बतावल जात बा.\nसगरी बवाल का बावजूद आजु मुंबई शेयर बाजार के सूचकांक एक सौ इकतीस अंक बढ़के बंद भइल. रुपिया में डॉलर का मुकाबले बारह पइसा के तेजी आइल.\nकेन्द्र सरकार फैसला कइलसि कि अब महँगाई के आंकड़ा अब हर हफ्ता जारी ना कर के हर महीना जारी कइल जाई.\nभारतीय भूगर्भ सर्वेक्षण विभाग के कहना बा कि राजस्थान, कर्नाटक अउर उत्तर प्रदेश में तांबे आ सोना के नया भंडार के पता लागल बा. यूपी के सोनभद्र में सोना के भंडार के संकेत मिलल बा ओकरा.\nभारत आ ऑस्ट्रेलिया के बीच दुसरका बीसबीसा मैच शुक का दिने मेलबर्न में खेलल जाई. आकाशवाणी से एह मैच के आँखो देखा हाल दिने के डेढ़ बजे से सुनल जा सकेला. बाकिर लगातार हारत जात भारत के टीम से कवनो खास उमेद नइखे लोग के.\nटटका खबर पर दिहल जाये वाला खबरन के प्रकृति फेर पहिले जइसन कइल जा रहल बा. बीच में एकरा खातिर एगो न्यूज एजेन्सी के सेवा लिहल रहे बाकिर ओह सेवा पर होखे वाला खर्च के भरपाई के कवनो संभावना मना देखत अब ओह सेवा के बंद कर दिहल गइल बा. एह बीच देखल गइल कि टटका खबर के अधिकतर पाठक भोजपुरी इलाका के खबर देखे आवत रहले बाकिर उनुका ऊ नइखे मिल पावत. कोशिश कइल गइल कि कुछ पाठक अपना अपना इलाका के खबर मोबाइल से भेज देसु बाकिर ओह अपीलो के पूरा असर ना लउकल. जब केहू के एहसे मतलबे नइखे त एकरा पर जतने कर दिहल जाव उहे अधिका होई.\nपहिलहु बतावल गइल बा कि टटका खबर पर दिहल खबर सार्वजनिक रूप से उपलब्ध माध्यमन से लिहल जाला आ कवनो समाचार टटका खबर के आपन समाचार ना होले. कुछ रेडियो से सुनल कुछ अखबारन में पढ़ल खबर एहिजा दे दिहल जाला जेहसे कि दूर परदेस में रहे वाला भोजपुरियन के अपना भाषा के मिठास में अपना इलाका के कुछ खबर एके जगहा मिल जाव जवना खातिर उनुका एने ओने देखे खोजे के पड़ेला.\nरउरा सभ के एह अपेक्षा के पूरा करे के पूरा कोशिश करब अपना सीमा में रहत.\nप्रकाशक, टटका खबर


वादा निभा दिहलें निरहुआ – Anjoria\nवादा निभा दिहलें निरहुआ\nभोजपुरी सिनेमा के जुबली स्टार दिनेशलाल यादव ‘निरहुआ’ के 50वी फिलिम ‘निरहुआ हिन्दुस्तानी’ भोजपुरी फिल्मोद्योग में आस जगा दिहले बावे. आदिशक्ति इंटरटेनमेंट, निरहुआ इंटरटेनमेंट प्रा०लि० आ राहुल खान प्रोडक्शन्स के ई फिलिम बिहार-झारखंड में शानदार बिजनेस कइले बिया.\nसुपरस्टार निरहुआ के एह फिलिम के अक्षय कुमार के हॉलीडे का साथही रिलीज कइल गइल रहे. फेर फगली, हमशक्ल्स, एक विलेन जइस बड़हन हिन्दी फिलिमनो से मुकाबलरा करे के पड़ल. एकरा बावजूद ‘निरहुआ हिन्दुस्तानी’ बिहार के 33 गो सिनेमाघरन में चउथो हफ्ता में शानदार व्यवसाय कइले जात बा.\nतीने हफ्ता में एह फिलिम के नेट कलेक्शन 75 लाख पार क गइल बा. फिलिम देखे ला गाँव-गाँव से मेहरारूवन के भीड़ उमड़त बा. हर जगहा एकरा दर्शकन के प्यार मिलत बा.\nएह सफलता से भोजपुरी फिल्मोद्योग में खुशी के लहर दउड़ गइल बा. साबित हो गइल बा कि बढ़िया फिलिम जबो आई ओकरा सफलता मिलही के बा. भोजपुरी सिनेमा के दर्शक काल्हुो रहले, आजुओ बाड़े आ काल्हुौ रहीहें. जरूरत बा बस बढ़िया फिलिम बनवला के.\nगौरतलब इहो बा कि निरहुआ के वादा रहल कि उनकर पचासवीं फिलिम सभका ला तोहफा होखी आ फिलिम के मिलत सराहना बतावत बा कि निरहुआ आपन वादा निभा दिहले बाड़न.\nनिर्माता प्रवेशलाल यादव आ राहुल खान के एह फिलिम के निर्देशन सतीश जैन कइले बाड़न. कलाकारन में निरहुआ का साथे आम्रपाली, गोपाल राय, किरण यादव आ अयाज खान के प्रमुख भूमिका बा. एह फिलिम के बिहार में प्रचारक प्रशांत निशांत के वितरण कंपनी रेणु विजय फिल्म्स वितरित कइले बिया.\nPrevious Post: खेसारीलाल के छक्का\nNext Post: जलवा अक्षरा सिंह के


बड़ बड़ भूत कदम तर रोअसु मुआ माँगे पुआ (बतकुच्चन ११२) – Anjoria\nदेश आ समाज भाषा राजनीति सरोकार\nसत्ता के सटहा सट्टा के सटाकी साट दिहलसि पोसुआ मीडिया पर. एगो भोजपुरी कहाउत ह कि बड़ बड़ भूत कदम तर रोअसु मुआ माँगे पुआ. बाकिर बड़का भूतन पर से धेयान हटावे खातिर कवनो ना कवनो मुआ के खोज निकाले के पड़िए जाला. पिछला कई दिन से चौबीस घंटा चले वाला न्यूज चैनलन पर एके चरचा चलत बा क्रिकेटरन के सट्टाबाजी के. हालांकि सभे इहो जानत बा कि जवन मुर्गा पकड़ाइल बाड़न स तवन बस छोटका मुर्गा हउवन सँ. बाँग देत धरा गइल बाड़े सँ. बाकिर आगे चले से पहिले सट्टा के बात कर लिहल जाव. सट्टा एक तरह के अनुबंध होला जवना में दू आदमी का बीच में एगो समझौता होला. एक आदमी कुछ करेला आ दोसरका ओह कइला खातिर भुगतान देबेला. बाकिर तनी रूक जाईं. देबेला आ देबे ला में का फरक बा ? देबेला मतलब देला जबकि देबे ला मतलब भइल दिहला खातिर. भोजपुरी में ला के एह इस्तेमाल पर सावधानी से धेयान दिहला के जरुरत होला. ना त कहेला आ कहे ला के फरके खतम हो जाई. ओही तरह खातिर का साथे कई बेर हमनी का कह लिख देनी कि के खातिर. खातिर में के पहिलही से समाहित बा आ ओकरा के अलग से कहला के जरूरत ना होखे के चाहीं. खैर वापिस लवटल जाव सट्टा का तरफ. आजुकाल लगन के सीजन, मतलब कि शादी बियाह के दौर चलत बा आ एहमें साटा लिखे आ लिखवावे के बहुते जरुरत पड़ेला. बाजा वाला से, नाच वाला से, शामियाना वाला से, भोजन बनावे परोसे वाला से वगैरह वगैरह से साटा लिखवावल जाला कि फलां फलाँ दिने फलां फलां काम करी जवना का एवज में फलां फलां के एतना रुपिया दीहें. ई साटा मुँहजबानीओ हो सकेला आ कागजो पर बाकायदा लिखा पढ़ीओ में. कागज के फायदा ई होला कि ओकरा के पंचन का सोझा राखल जा सकेला. मुंह जबानी के कवन सुबूत. अब सुबूत आ साबूत के बात कइल जाव त एगो प्रमाण ह दोसरका साक्षात. आज पता ना काहे बात बेर बेर बहकि के लूप लाइन में चल जाता. से वापिस लवटत बानी आ अबकी सटहा से सटत बानी. हँ त सट्टा करे का आरोप में धराइल क्रिकेटरन के चरचा लगातार चलवला के एगो खास मकसद बा. ओहु पर धेयान दिआवल जरूरी बा. सत्ता के भठियरपन के अतना चरचा चलल कि सत्ता बेचैन हो गइल आ खोजे लागल कवनो अइसन मुद्दा जवना से लोग के धेयान सत्ता के सटाकी से हटावल जा सके. सटाकी स्लैक्स भा बहुते चुस्त कपड़ा के कहल जाला जवन देह से सटल रहो. त भठियरपन के चरचा सत्ता से अइसन सटल कि ओकर सटाकी बन गइल. सटाकी पहिरल उतारल आसान ना होले. बाकिर अपना कमजोरी से धेयान हटावे खातिर दोसरा के कमजोरी के, गलती के, पाप के चरचा बहुते कामे आ जाला. आजुकाल्हु इहे होखत बा आ लाखो करोड़ के घोटाला पर से धेयान हटावे ला सत्ता के सटहा के डर से पोसुआ मीडिया सट्टा का खबर से अइसन सटा गइल बाड़न कि छोड़वले नइखन छूटत जा. बात खतम करे के पहिले सटहा का बारे में जान लिहल जाव. सटहा छड़ी होले आ नाहियो होले. काहे कि छड़ी सूखल लकड़ी के होला आ सटहा हरियर कांच लकड़ी के. सटहा जब सटासट पड़े लागेला त टूटे ना जबकि छड़ी टूट सकेले. अलग बात बा कि चोट दुनु से ओतने लागेला. आ फेर सोचीं कि बा कि, बाकी, आ बाकि में का फरक होला ? कुछ कुछ रउरो सभे सोचल करीं. बतकुच्चन कला ह केहु कर सकेला.


बकसऽ ए बिलार मुरगा बाँड़ हो के रहीहें. (बतकुच्चन 160) – Anjoria\nJuly 8, 2014 Editor भाषा 0\nबकसऽ ए बिलार मुरगा बाँड़ हो के रहीहें.\nरउरा सभे सोचत होखब कि ई हर हफ्ते का आ जालें बक बक करे. आ हम सोचीले कि ल फेर कपारे आ गइल बतकुच्चन करे के दिन. गनीमत एतने बा कि बहुत कमे जगहा घेरे के पड़ेला. जइसे नाच का बीच बीच में आवे वाला लबार के काम एके दू लाइन में आपन बात कह जाए के होला. बाकिर का कबो सोचले बानी कि नाच में लबार के काम कतना मुश्किल होला. पहिला नजर में त इहे लागेला कि दू गो नाच का बीच के समय काटे ला लबारन के इस्तेमाल होला. उ आवेलें आ मंच पर आ के तब ले लब लब करत रहेलें जब ले दोसरका नाच के तइयारी पूरा ना हो जाव. आ हम सोचत बानी कि संस्कृत के विदूषक भोजपुरी में आ के लबार बन के काहे रहि गइल. जबकि काम आ आचरण दुनू के एके जस होला. शायद एहसे कि भोजपुरी भा लोकभाषन में नया नया शब्द सहजे में गढ़ लेबे के ताकत होला. लब लब करे वाला लबार हो गइल. लबार शब्द गढ़त में लोकमन ई ना सोचलसि कि विदूषक के बात लब लब लागेला जरूर बाकिर आसान ना होला. एह लब लब करे में ओकरा पूरा तइयारी करत रहे के पड़ेला. अंंगरेजी के जोकर आ एह लबार का बीच के फरक समुझीं तनी. जोकर के काम जोक करे भर के होला. आवेला, हँसावेला आ ओकर काम पूरा हो जाला. बाकिर विदूषक भा लबार के काम जोक मारही ले ना रहे. हँसावे का अलावे कई बेर ओकरा बात में चोटो होला, धारदार चोट. सामाजिक विसंगतियन पर उ हँसी मजाके में चोट कर जाला आ एह चोट के पता चलेला तब, जब हँसी के गुबार निकल के गुजर जाला. पन्द्रह से बीस लाइन के एह बतकुच्चन करे में कतना माथ खपावे के पड़ेला ई मास्टर साहब लोग जानत होखी कि चालीस पैंतालिस मिनट के क्लास पढ़ावे ला घर पर कव घंटा मथफोड़ करे के पड़ेला.\nअब विदूषकके चरचा क के विडम्बक के भुला दिहल ठीक ना कहाई. विडम्बक के समुझावे ला कबीर आ कमाल के चरचा आसान रही. कबीर दास के एगो दोहा ह कि ‘चलती चाकी देखि के दिया कबीरा रोय / दो पाटन के बीच में साबित बचे ना कोय’. कबीर दास बड़हन ज्ञाता रहलन बाकिर उनके पूत कमालो कमाल के रहलन. त कमाल कहलन कि ‘चलती चाकी देखि के हँसा कमाल ठठाय / कील पकड़ कर जो रहे कभी ना पिसा जाय’. एगो दोसर कवि विडम्बक के बात समुझावे ला कहले बाड़न कि ‘वियोगी होगा पहला कवि, आह से निकला होगा बान / विडम्बक वहीं पास में खड़ा छेड़ता होगा उलटी तान’. कवनो बाति के विडम्बना खोज के सामने ले आवे वाला होखेला विडम्बक. उ मजाक ना उड़ाए बलुक सामने वाला के भा ओकरा कहल बाति के दोसर पहलू सामने ले आवेला.\nलबार विदूषक होला, विडम्बक होला, जोकरो होला, आ एने के बात ओने करे में माहिरो. आजु के बतकुच्चन में एह फालतू के चरचा के मकसद कुछ अउर बा. हम चाहब कि रउरा सभे अपना माईभाषा के जियवले राखे में हर सीमा ले जाए के तइयार रहब. भोजपुरी के बहुते कुछ शब्द व्यवहार में ना अइला का चलते खतम होखे के कगार पर बाड़ी सँ. ओकनी के इस्तेमाल ना होत रही त बिला जइहें स. एही चलते हम बिसरल जात शब्दन के जाल बुने के कोशिश करीलें जेहसे कि रउरा सभे बिसार ना पाईं ओह शब्दन के.


काल्हु से नवरात शुरू – टटका खबर\nकाल्हु से नवरात शुरू\nकाल्हु से नवरात शुरू होखे जात बा, एह ला मिर्जापुर जिला के विध्याचंल क्षेत्र मे होखे वाला विश्व प्रसिद्ध नवरात मेला में होखे वाला श्रद्धालअन के भारी भीड़ के मद्देनजर सुरक्षा व्यवस्था के इंतजाम कड़ा कर दिहल गइल बा. गर्भगृह में नारियल फोड़ पर रोक लगा दीहल गइल बा. पंडा आ मंदिर के कर्मचारियन खातिर अलग ड्रेस कोड बनावल गइल बा जेहसे कि भितरी आ बाहरी आदमी के पहचान तेजी से हो जाव.\nएह मेला में बीस लाख से अधिका श्रद्धालुअन के आवे के अनुमान बा. जिला पुलिस प्रमुख सुरेश चन्द पांडेय बतावत बाड़े कि मेला के आठ जोन आ 18 सेक्टर मे बाँट के सुरक्षा व्यवस्था कइल जात बा. भगदड से निपटे ला 28 गो बैरियर लगावल गइल बा. शरारतियन पर नजर राखे खातिर खुफिया एजेसियन के साथ देबे ला सादा लिबास में पुलिसकर्मीओ तैनात कइल गइल बाड़े.\nजिलाधिकारी अनिल धींगरा बतावत बाड़े कि पीए वाला पानी के इंतजाम, सफाई, आ सडक गलियन के मरम्मत तेजी से करावल जात बा. मेला क्षेत्र में 24 घंटा बिजली आ पानी देबे खातिर निर्देश दे दीहल गइल बा. नगर मजिस्ट्रेट दया शंकर पांडेय के मेला अधिकारी बनावल गइल बा.\nहालांकि क्षेत्र में टूटल सडक आ बजबजात मोरी प्रशासन के दावा के कलई उतार देत बा.\nTags: नवरात मेला, मिर्जापुर, विंध्याचल\n«« इतिहास मे 04 अक्टूबर\nप्रेमी जोड़ा संदेहजनक हालात में मरल »»


बलिया न्यूज, 16 अक्टूबर 2016, अतवार – टटका खबर\nबलिया न्यूज, 16 अक्टूबर 2016, अतवार\nकाल्हु वाराणसी का नियरा जयगुरू देव समागम में मचल भगदड़ में मरे वालन के गिनिती 24 हो गइल बा. प्रशासन एह हादसा के जवाबदेही आयोजकन पर आ आयोजक प्रशासन पर फेंके में लागल बाड़ें. केन्द्र सरकार का तरफ से दू दू लाख त यूपी सरकार का तरफ से पाँच पाँच लाख के अनुग्रह राशि देबे के एलान भइल बा. बाकिर हजारन करोड़ के हैसियत राखे वाला जयगुरू देव संस्था का तरफ से फूटही कौड़ियो देबे के एलान नइखे भइल. मरे वाला मर गइलें अब जे बाचल बा ओह लोग से दान पुजाई लिहला पर अधिका धेयान होखी संस्था के.\nचुनाव का बाद सपा के मुख्यमंत्री चुने के मुलायम सिंह यादव के एलान पर काल्हु आजमगढ़ आइल अखिलेश यादव के कहना रहल कि नेताजी अनुभवी हईं आ जवन कहत बानी तवन ठीके होई. साथ ही अपना समर्थकन के चेतइबो कइलन कि कवनो साजिश में फँसला से सावधान रही लोग. काहे कि अबकी के चुनाव खास होखे वाला बा.\nबलिया के रेवती इलाका के छेड़ी गाँव के रहे वाला जंगबहादुर सिंह कोलकाता में बिजनेस करेलें आ गाँवे उनकर मेहरारू आ छोटकी बेटी रहत रहली. छोटकी के बियाहो तय क दिहले रहलन आ सोमार का दिने ओकरा के देखे आवा वाला रहलें लईका वाला. बड़की बेटी के बियाह सहतवार में भइल बा. शुक का दिने सहतवार से एगो ड्राइवर आ के छोटकी के लिया गइल कि बड़की के तबियत खराब बा. बाकिर शनिचर का दिने छोटकी के लाश गाँवे का बधार में फेंकल मिल गइल. लाश पर धारदार हथियार से वार के निशान रहुवे. पुलिस अब मामला के तहकीकात करत बिया. एह मामिला में नवरसा के मिले वाला संपतियो के लालच हो सकेला काहें कि दुनू बहिने वारिस होखे वाला रहली अपना परिवार के.\nदलालन का फेर में पड़ि के अकसर लोग झोरा छाप डाक्टरन का फेर में फँस जाला आ जब मामला बिगड़ेला त आपन छाती कूटेला. बियफे का दिने अइसने एगो मेहरारू के आपरेशन बलाया क गड़वार थाना के पकड़ी में चलत एगो नर्सिंग होम में बच्च्दानी के आपरेशन का बाद केस बिगड़ गइल. झोरा छाप डाक्टर खुदे ले जा के वाराणसी के एगो अस्पताल में भरती करा दिहलसि आ लवटि के आपन सामान समेट फरार हो गइल. ओने ओह औरत के मौत वाराणसी में हो गइल. अब फरार डाक्टर पर केस दर्ज क के ओकर तलाश होखत बा.\nशनिचर का दिने बलिया जिला जेल में शहीद राजकुमार बाघ के जयन्ती मनावल गइल. एह आयोजन में सपा के विधायक आ नेता लोग शामिल रहल.\nTags: जयगुरू देव, झोरा छाप डाक्टर, भगदड़, शहीद राजकुमार बाघ, सपा के मुख्यमंत्री, समागम


प्रयोगकर्ता वार्ता:Robin van der Vliet - विकिपीडिया\nWelcome! Robin van der Vliet\nस्वागतम्! नमस्कार Robin van der Vliet जी, भोजपुरी विकिपीडिया पर राउर बहुत स्वागत बा!\nRobin van der Vliet जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,140 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Robin_van_der_Vliet&oldid=626179" से लिहल गइल\nएह पन्ना पर आखिरी बेर संपादन 24 सितंबर 2018 के 05:35 बजे भइल रहल।


धोनी के शहर राँची पर आइल गुंजन के दिल – Anjoria\nभोजपुरी फिलिमन के सेक्सी बाला गुंजन पंत पिछला दिने भारतीय क्रिकेट टीम के कप्तान महेन्द्र सिंह धोनी का शहर रांची गइल रही. ओहिजा जाये वाली ऊ पहिलका भोजपुरी अदाकारा हई आ अपना रांची यात्रा के कबो ना भूलाए वाला याद बतावत बाड़ी गुंजन. उनुकर कहना बा कि रांची ऊ जिनगी भर ना भुलइहे काहे कि ओहिजा के लोग उनुका के भरपूर प्यार दिहल.\nराँची में गुंजन पंत एगो डांस शो के ऑडिशन खातिर गइल रही जहाँ उनुकर झलक पावे खातिर बड़हन भीड़ जुट गइल रहे. प्रशंसक लोग गुंजन पंत के ऑटोग्राफ लिहल, उनुका साथे फोटो खींचवावल. गुंजन पंत कहतारी कि झारखण्ड जाये से पहिले ऊ बहुते डेराइल रहली. उनुका के बतावल रहे कि झारखण्ड में नक्सली बहुते बाड़े, बाकिर धोनी के शहर रांची त कमाल के शहर निकलल. पूरा तरह से आधुनिक सुख सुविधा वाला. कई लोग सपरिवार आइल रहे गुंजन से भेंट करे.\nगुंजन पंत के एह डांस आडिशन में लगभग ढाई सौ युवक आइल रहले आ सभे अपना हीक भर डांस के जलवा देखावल.\nरांची में गुंजन पंत बिरसा मुंडा के मूर्ति पर फूल माला चढ़वली आ रांची के जगन्नाथो मंदिर गइली जहाँ से पूरा रांची शहर साफे लउकेला.\nOne thought on “धोनी के शहर राँची पर आइल गुंजन के दिल”\nअगस्त 13, 2011 को 8:43 पूर्वाह्न पर\nJHOOT JHOOT AUR JHOOT ,IS PEHLE BHOJPURI KI DOZEN BHAR ABHINETRI RANCHI JAA CHUKI HAIN.ANJORIA.COM SE VINTI HAIN KI JHOOTE KHABHAR NAA CHAAPE


बतकुच्चन १०६ – Anjoria\nApr 17, 2013 बतकुच्चन\nआजु पता ना काहे मन करत बा कि बिर्हनी के छत्ता खरकोंच दी. काहे कि एने कुछ दिन से मधुमाखी के छत्ता चरचा में आ गइल बा. अब मधुमाखियन के भरभरा के निकल पड़े खातिर अतने बहुत बा. बिना कुछ अउर बोललहू लोग भँभोरे निकल पड़ी बाकिर आजु त कहला बिना मनबो ना करब, भोजपुरियन के सुभाव होला कि बात कहेले खर्रा, गोली चले भा छर्रा. ई बात सोरह आना साँच ह कि बाते आदमी के पान खियावेला आ बाते लातो खियावेला. आ एकरा के हमनी बतबनवन से अधिका बस नेतवे बूझ सकेलें एह बात के. अब अतना भूमिका का बावजूद आजु कहे से पहिलही हम माफी माँग लिहल चाहत बानी. काहे कि आजु जाने अनजाने कूछ ना कुछ अइसन कहा जाई जवना के हो सकेला कि सभ्य श्लील समाज पसंद ना करे. बाकिर चूंकि ई स्तंभ… एक मिनट रुकीं. स्तंभ खातिर कवनो भोजपुरी शब्द सोचें दीं. दियरखा कइसन रही एह ला? पहिले का जमाना में दीवालन में दियरखा बनावल जात रहे. दियरखा माने जहाँ दिया रखाव. अखबार भा पत्र पत्रिकन का संदर्भ में स्तंभ आ दियरखा में बहुते कुछ एक जइसन मिल सकेला. दियरखा में रोज दिया बार के राखल जात रहे त स्तंभ में कवनो ना कवनो लेख टंगात टुंगात रहेला. हँ त आजु हम ऊ बात दोहरावल चाहत बानी जे पिछला दिने महाराष्ट्र के उपमुख्यमंत्री बड़ा ताव में कहले रहलन. कहल त जाला कि बिना बिचारे जो करे सो पाछे पछताय, काम बिगाड़े आपना, जग में होत हँसाय. त बिना बिचरले कुछ कइल आ बिना बिचरले कुछ कहल एके जइसन होला. काम त ओकर बिगड़हीं के बा दुनिया ओकरा पर हँसी भा थूकी से उपर से. हँ त नेता जी ताव में कह त गइलन कि नहर में पानी नइखे त हम का करीं? जा के ओहिजा सूसू करीं.? कहले त कुछ अउर रहलन बाकिर ओकरा के एहीजा दोहरावल जरूरी नइखे काहे कि “सूसू” से ऊ शब्द सभका यादो आ जाई आ हमरा बोलहू के ना पड़ी. हँ त पवार साहब कह त दिहलन सूसू वाली बात बाकिर बाद में ना त उगिलते बनत बा ना घोंटते. मौका गरम देख एगो दोसर नेता ओहू ले बेसी खराब बयान दे दिहलन कि अबकी जनता मत मत दी उनका के. बस मूत दिहला के काम बा उनका नाम पर. कुछ लोग कहल कि सत्ता के मद में मातल नेता के मुँह से अइसने कूछ निकले के उमेद कइल जा सकेला. आ उनकर हाल ई बा कि माफी माँगत माँगत परेशान हो गइल बाड़न बाकिर केहू सुने के तइयार नइखे. वइसहीं जइसे मधुमाखी के छत्ता खरकोंच दिहला का बाद भँभोरइला से बाचे खातिर कतनो जतन बेकार हो जाला. बाकिर जेकर पेशे होला मधुमाखी के छत्ता खरकोंचे के, से ऊ एगो मोट कम्मर लपेटले रहेला. राजा जमींदारन का जमाना में फेंकू राजा भा जमींदार अपना मुँह से निकलल बात के रफू करे खातिर रफूगर राखत रहुवे जवना के आजु का जमाना में स्पिन मास्टर कहल जाला. स्पिन मास्टर के काम होला कि बात के अतना घूमा दीं कि बतकुच्चन फेल हो जाव. सबसे पहिले बयान आइल रहे कि देश के तुलना हाथी से ना कर के मधुमक्खी के छत्ता से करे के चाहीं. सामने वाला नेता तुरते बात पकड़ लिहलन आ कह दिहलन कि देश जेकरा ला मधुमाखी के छत्ता होखे त ओकरा ला, हमरा ला त ई माई समान हियऽ, भा ओहू ले बढ़ के. एगो तिसरका नेता कह दिहलन कि मधुमाखी के छत्ता का बारे में कुछ ना कहीहें काहे कि शहद केकरा ना चाहे? अब आप सभे मधुमक्खियन के एह छत्ता के महल शुरू कर दीं. महल महले ना मथलो खातिर इस्तेमाल होला भोजपुरी में. सब बात हमहीं कह दीं त बतकुच्चन के आनन्द खतम हो जाई. अरधो कहे त सरबो बूझे, सरबो कहे त बरधो बूझे.\nOne thought on “बतकुच्चन १०६”\nबहुत नीमन से बतकुच्चन में बतकुच्चन के छाता भाभोराइल बा ,


भोजपुरी पट्टी से, 13 मार्च 2018, मंगल – टटका खबर\nभोजपुरी पट्टी से, 13 मार्च 2018, मंगल\nआनन्द अग्रवाल अपना समर्थकन संग सपा से किनारा कइलन\nलखनऊ 13 मार्च(वार्ता). समाजवादी गोल के व्यापार सभा के अध्यक्ष आनन्द अग्रवाल समेत कई नेता आजु अपना पद से इस्तीफा दे दिहलें. एह लोग के कहना बा कि सपा व्यापारी वर्ग आ वैश्य समाज के अनदेखी करत बिया. एह लोग के इहो शिकायत बा कि बसपा से गठबन्हन काहे कइलसि सपा गोल. तिसरे नरेश अग्रवाल के राज्य सभा टिकट काटि के साबित कर दिहलसि कि ई वैश्य आ व्यापारी समाज विरोधी हवे.\nकरंट लगला से माई बेटा मरले\nआरा 13 मार्च (वार्ता). भोजपुर जिला के बड़हड़ा प्रखंड के चंदा केवटिया गांव में खेल का दौरान दू बरीस के लडि़का के करंट लाग गइल. ओकर महतारी विमला देवी (30) बचावे अइली त उहो करंट का चपेटा में आ गइली आ दुनु के ओहिजे मौत हो गइल.\nकुशीनगर सड़क हादसा में नवही के मौत\nकुशीनगर, 13 मार्च (वार्ता). कुशीनगर के पटहेरवा इलाका में आजु भइल सड़क हादसा में एगो नवही के मौत हो गइल. बतावल जात बा कि गोपालगंज(बिहार) के विश्वम्भरपुर इलाका के बलुवन सागर निवासी अजीत आ अंकित सबेरे मोटरसाइकिल से अपना कॉलेज लबनिया जात रहलें. राहे में एगो दूध सप्लाई करे वाला वाहन ओह लोग के पीछे से धक्का मार दिमंगहलसि. एह हादसा में अजीत के ठाँवे पर मौत हो गइल. अंकित गम्भीराह घवाहिल हो गइल बा. ओकरा के तमकुहीराज सामुदायिक स्वास्थ्य केन्द्र से पडरौना जिला अस्पताल रेफर क दिहलें डॉक्टर. मौका पर चहुंपल पुलिस दूध वाहन के जब्त करत चालक के हिरासत में ले लिहले बिया.\nविधान परिषद से पारित ना हो पावल यूपीकोका विधेयक\nलखनऊ 13 मार्च (वार्ता). उत्तर प्रदेश विधानसभा से पारित भइला का बाद विधान परिषद में आइल प्रदेश संगिठत अपराध नियन्त्रण विधेयक, 2017 (यूपीकोका) पारित ना हो पावल. विधानमण्डल के शीतकालीन सत्र में पारित एह विधेयक के विधान परिषद प्रवर समिति के भेज दिहल् रहल. ओहिजा आइल संशोधन प्रस्ताव गिरला का बाद विधेयक के फेरु परिषद में पेश कइल गइल बाकिर विपक्षी बहुमत वाला विधान परिषद एकरा के पारित ना\nसोनभद्र में महिला के लाश मिलल\nसोनभद्र 13 मार्च (वार्ता). सोनभद्र के रार्बट्सगंज इलाका में टीसन का लगे एगो औरत के क्षत विक्षत लाश मिलल बा. लाश के पहचान मिर्जापुर जिला के मड़िहान निवासी गुड्डू के पत्नी सोनी (35) का रूप में भइल बा. गुड्डू के मकान मालिक रमेश कुमार के कहना बा कि मरद मेहरारु दुनु दस दिन पहिले घर से गइल रहलें आ फेरु वापिस ना अइलें.\nपटना मेट्रो रेल परियोजना के काम एही साल शुरु हो जाई\nपटना 13 मार्च (वार्ता). विधानसभा में बिहार के नगर विकास अउर आवास मंत्री सुरेश शर्मा बतवलें कि पटना मेट्रो रेल परियोजना के काम एही साल शुरु हो जाई. केंद्र सरकार के नया दिशा-निर्देश का हिसाब से रेल इंडिया टेक्निकल एंड इकोनॉमिक सर्विस (आरआईटीईएस) अउर पटना के भारतीय प्रौद्योगिकी संस्थान (एनआईटी) पटना मेट्रो रेल परियोजना ला नया विस्तृत परियोजना रिपोर्ट (डीपीआर) तइयार करत बाड़ें.\nनवही के गरदन रेत के हत्या\nछपरा 13 मार्च (वार्ता). सारण जिला के रिविलगंज इलाका के एकनिवास गांव के अवधेश राय के कुछ अपराधी मिल के उनुकर गरदन रेत के हत्या कर दिहलें. हत्या कवना कारण भइल से अबहीं पता नइखे चलल.\nएसबीआई ग्राहक सेवा केन्द्र के कर्मचारी से दू लाख के लूट\nसिवान 13 मार्च (वार्ता). सिवान जिला के एमएचनगर इलाका के हाताधनौती गांव का नियरा कुछ अपराधी एसबीआई ग्राहक सेवा केन्द्र के कर्मचारियन से दू लाख रुपिया लूट लिहले. पुलिस से पता चलल बा कि उसरी गांव के निवासी आ एसबीआई ग्राहक सेवा केन्द्र के संचालक शेख मेराज के दू गो कर्मचारी राकेश कुमार आ रजनीश मिश्रा ग्राहक सेवा केन्द्र से दू लाख रुपिया ले के चकरी बाजार के ग्राहक सेवा केन्द्र जात रहलें जब हाताधनौती गांव का नियरा दू गो मोटरसाइकिल से आइल चार गो बदमाश रुपिया लूत लिहले.\nसंतकबीरनगर में सड़क हादसा में एक आदमी के मौत, दुसरका घाहिल\nसंतकबीरनगर 13 मार्च (वार्ता). महुली इलाका के कंचन भैंसही गाँव के 20 बरीस उमिर के देवेन्द्र त्रिपाठी मोटर साइकिल से धनघटा इलाका के सेमरडांड़ी गांव में अपना बहिन का घरे गइल रहलन. ओहिजा से लवटत घरी 19 बरीस के उनुकर भगीना राजन पाण्डेय साथे आवत रहे. एही दौरान खलीलाबाद-धनघटा मार्ग पर निबिहवा पोखरा का लगे एगो तेज रफ्तार वाहन उनुका के धक्का मार दिहलसि. दुनु जने घवाहिल हो गइलें त लोग जिला अस्पताल ले गइल जहाँ इलाज के दौरान देवेन्द्र के मौत हो गइल आ राजन के बीआरडी मेडिकल कालेज गोरखपुर रेफर क दीहल गइल बा.\nसिद्धार्थनगर में नेपाली युवक 20 लाख रूपिया का साथे गिरफ्तार\nसिद्धार्थनगर 13 मार्च (वार्ता). नेपाल सीमा से सटल सिद्धार्थनगर जिला के अली गढ़वा कस्बा में काल्हु राति सशस्त्र सीमा बल के जवान सीमा पार क के घुसल एगो नेपाली नवही के ध लिहलें. नेपाल के कपिलवस्तु जिला के पकड़ी थाना के जमुनी गांव के विंध्याचल मान के एह नेपाली का लगे से 20 लाख नेपाली रुपिया बरामद भइल बा.\nयूपी से राज्यसभा ला दाखिल एगो निर्दलीय के परचा खारिज\nलखनऊ,13 मार्च (वार्ता). उत्तर प्रदेश से राज्यसभा के दस गो सीट ला भराइल परचन में से एगो महेश चन्द्र शर्मा के परचा खारिज क गीहल गइल बा. इनका परचा में कवनो विधायक के नाम बतौर प्रस्तावक ना रहुवे. अब 13 उमीदवार चुनाव मैदान में बाड़ें आ भाजपा के कहना बा कि ओकर दू गो उमीदवार आपन परचा वापिस ले लिहें.\nबिहार के मुख्य सचिव के गिरफ्तारी के मांग लेके हंगामा\nपटना 13 मार्च (वार्ता). बिहार के मुख्य सचिव अंजनी कुमार सिंह का खिलाफ चारा घोटाला के एगो मामिला में प्राथमिकी दर्ज भइला का बाद विपक्ष उनुका के गिरफ्तार करे के मांग करत आजु हंगामा कइलसि. विधानसभा में कार्यवाही शुरू होखते राजद विधायक मुख्य सचिव अंजनी कुमार सिंह के पद से हटावे आ गिरफ्तार करे के मांग ले के हंगामा करे लगले. बाद में सभाध्यक्ष का कहला पर ई लोग शांत भइल आ कार्यवाही चले दीहल,\nबस्ती में एगो महिला का लगे से गांजा बरामद\nबस्ती 13 मार्च (वार्ता) . बस्ती के शहर कोतवाली इलाका के जिगना गांव के रहे वाली सुमित्रा का लगे से पुलिस डेढ़ किलो गांजा आ 50 हजार रूपिया नकद बरामद करत ओह औरत के गिरफ्तार क लिहलसि. बतावल जात बा कि ई महिला तस्कर ढेर दिन से एह धंधआ में लागल रहुवे.\nTags: आनन्द अग्रवाल, कुशीनगर, गोपालगंज, छपरा, पटना मेट्रो, बस्ती, बिहार, मुख्य सचिव, राज्यसभा चुनाव, संतकबीरनगर, सपा, सिद्धार्थनगर, सिवान, सोनभद्र


खबर भोजपुरी में (मंगल, 30 दिसंबर 2014) – टटका खबर\n(सोमार, 29 दिसंबर के खबर)\nसोमार 29 दिसंबर का दिने नयी दिल्ली में ‘मेक इन इंडिया’ कार्यशाला के संबोधित करत पीएम मोदी.\nविकास के काम ला जमीन अधिग्रहण कइल आसान बनावे वाला भूमि अधिग्रहण कानून पर अध्यादेश के केन्द्र सरकार सोमार का दिने मंजूरी दे दिहलसि. एहमें जमीन लिहल आसान बना दिहल गइल बा बाकिर मुआवजा आ पुनर्वास का मामिला में कवनो कमी नइखे कइल गइल. अब रेल, सड़क समेत तेरह तरह के परियोजनो के एहमें शामिल क लिहल गइल बा जवन पहिले शामिल ना रहे.\nपहली जून 2014 ले बनल दिल्ली के सगरी अनियमित कालोनियन के केन्द्र सरकार नियमित करे के मंजूरी दे दिहलसि. कांग्रेस के कहना बा कि चुनाव देख के अइसन फैसला लिहल गइल बा. एह बदलाव से दिल्ली के 895 कॉलोनियन में रहे वाला करीब साठ लाख लोग के फायदा होखी आ ओह लोग के बिजली पानी सड़क के सुविधा मिल पाई.\nपाकिस्तान में अदालत से मुंबई हमला के मुख्य आरोपौ आ अंतरराष्‍ट्रीय स्‍तर पर नामजद आतंकवादी जकीउर्र रहमान लखवी के रिहाई पर आपम चिंता जतावे ला भारत में पाकिस्तानी राजदूत के बोला के बता दिहल गइल.\nबेंगलूरू के चर्च स्ट्रीट में अतवार का दिने भइल बम विस्फोट के जांच के जिम्मा विशेष जांच दल के सँउपल गइल बा. एकरा के आतंकी हमला बतावल जात बा आ कहल जात बा कि कवनो बड़ हमला करे के तइयारी देखे ला एह बम विस्फोट के अंजाम दिहल गइल बा.\nजम्मू-कश्मीर में सरकार बनावे का बारे में अबही ले कवनो सहमति नइखे बन पाइल बाकिर बुध का दिने पीडीपी आ बियफे का दिने भाजपा राज्यपाल से मिल के आपन योजना बतइहें. पेंच फॅसल बा मुख्यमंत्री पर आ कश्मीर के नेता नइखन चाहत कि जम्मू के कवनो हिंदू के मुख्यमंत्री बने दिहल जाव. कांग्रेसो भाजपा के रोके का नाम पर एह में सुर मिलावत बिया. हो सकेला कि एक तरफ भाजपा रह जाव आ बाकी सगरी दल एकजुट हो जास. भाजपा एही के रोके में लागल बिया आ नइखे चाहत कि एह तरह के माहौल बने.\nदेश भर में आमिर खान के फिलिम पीके का खिलाफ माहौल बने लागल बा. एह फिलिम में हिन्दू धर्म आ भगवान शिव का खिलाफ आपत्तिजनक सीन देखावल गइल बा. बाकिर सेकूलर मीडिया एकरा के अभिव्यक्ति के आजादी से जोड़त बाड़े. जबकि इहे मीडिया आ इहे लोग मुस्लिम भा ईसाईयन का खिलाफ कवनो बात के ई आजादी ना देसु.\nमुंबई शेयर बाजार सोमार का दिने सेंसेक्स में 154 अंक के आ निफ्टी में 46 अंक के बढ़त ले के बंद भइल.\nप्रधानमंत्री नरेन्द्र मोदी अपना सांसद क्षेत्र विकास निधि से वाराणसी छावनी आ काशी रेलवे टीसनन पर बेंच लगावे खातिर 38 लाख 93 हजार रुपिया के मंजूरी दिहले बाड़न.\nमेलबर्न में भारत के पूरा टीम 465 रन बना के आउट हो गइल आ बाद में खेले आइल ऑस्ट्रेलिया9विकेट पर 318 रन बना के आपन दुसरका पारी खतम घोषित क दिहलस. आब भारत का सोझा जीते खातिर 384 रन बनावे के निशान मिलल बा.\nसोमारो का दिने समूचा उत्‍तर भारत में शीतलहर जारी रहल. उत्‍तर प्रदेश में ठंड आ कुहा का चलते भइल हादसा में नाहियो त सवा सौ लोग के मौत हो चुकल बा.\nसिद्धार्थनगर जिला में सोमार से तीन दिन के कपिलवस्तु महोत्सव शुरू हो गइल. विधानसभा अध्यक्ष माता प्रसाद पाण्डेय भगवान बुद्ध के बचपन के जगह कपिलवस्तु में स्तूप\nपूजन कइ के महोत्सव के शुरुआत कइलन. भाजपा सांसद जगदम्बिका पाल अउर देश-विदेश से आइल करीब डेढ़ सौ बौद्ध भिक्षु लोग स्तूप के पैकरमा आ पूजा कइल.\nभभुआ के डीएसपी निर्मला कुमारी ओहिजा के एसपी पुष्कर आनंद पर शरीरिक शोषण के आरोप लगवले बाड़ी. कहले बाड़ी कि थाना में एफआईआर दर्ज करा के एसपी का खिलाफ कार्रवाई कइल जाव. कहले बाड़ी कि शादी करे के झाँसा दे के तीन साल से ऊ उनकर शारीरिक शोषण करत बाड़न. आ अब जब शादी करे के दबाव बनवली त अभद्र व्यवहार करत बाड़न. ओने पुलिस अधीक्षक पुष्कर आनंद एह आरोप के गलत बतावत बाड़न.\nरोहतास जिला के दरिगांव थाना के चन्द्रवंशी नगर में दहेज खातिर एगो कनिया के हत्या करे के आरोप लगावल गइल बा. थाना में मुकदमा दर्ज हो गइल बा.\nसारण जिला के जनता बाजार थाना के लहलाद गांव से हथियार साथे एगो अपराधी के पुलिस गिरफ्तार कइलस.\nमहाराजगंज के सांसद जर्नादन सिंह सिग्रीवाल दस करोड़ इक्यावन लाख रुपिया के लागत से बने वाली महाराजगंज-बसंतपुर सड़क के शिलान्यास सोमार का दिने कइलन.\nजौनपुर के एगो कपड़ा आ सिगरेट व्यवसायी के आञ लाख रुपिया बैंक में जमा करे जात मुनीम शरद कुमार मिश्र के अटाला मस्जिद के ठीक सोझा कुछ बदमाश घेर के रुपिया छीने लगले. विरोध कइला पर ऊ बदमाश सब शरद के गोली मार के घवाहिल क दिहले आ रुपिया के बैग छीन के भाग परइले. दू बरीस पहिले शरद मिश्र के भाईयो के बदमाश गोली मार के हत्या क दिहले रहले आ उनुका के लूट लिहले रहले. ऊ एगो दोसरा व्यवसायी किहाँ मुनीम रहले.\nबलिया के टाउन हाल बापू भवन में विहिप के स्वर्ण जयन्ती समारोह मनावल गइल जवना ला अनेके स्कूल के विद्यार्थी सांस्कृतिक कार्यक्रम पेश कइले. सबले शानदार प्रस्तुति नागाजी सरस्वती शिशु मन्दिर के रहल.\nबलिया के चिंतामणि गाँव में एगो अठारह बरीस के लईकी अतवार के रात फाँसी लगा के जान दे दिहलसि. एकर पता तब लागल जब ओकर दादा खाना खाए खातिर ओकरा के आवाज दिहलन. जब ऊ ना बोलल त दरवाजा तूड़ के देखल गइल कि लईकी पंखा में दुपट्टा बान्ह के फाँसी लगा लिहले बिया. एह खुदकुशी के कारण अबही पता नइखे चलल.\nगाजीपुर के जमनिया में अपना पड़ोस में रहे वाली एगो लईकी से दू साल से कुकर्म करत आवत अधेड़ के तब गिरफ्तार क लिहल गइल जब दुसरका बेर पेट रहला का बाद ओकरा के गिरवावे का फेर में रहे. पहिलका बेर दवाई खिया के पेट गिरा दिहले रहुवे.\nचंदौली जिला में अपना के मरद मेहरारू बतावत एगो जोड़ी बच्चा पैदा करवला का बाद रात में नर्सिंग होम से चुपे चोरी निकल भगले. नर्सिंग होम का तरफ से थाना में शिकायत दर्ज करा दिहल गइल. बाद में इस्लामाबाद मुहल्ला के एगो इनार का लगे नवजात लइका मिलल त भेद खुलल कि नर्सिंग होम में ओकर महतारी दाई के हजार रुपिया देत रहुवे ओह बचवा के मुआ देबे ला.\nTags: News in Bhojpuri, खबर भोजपुरी में, गाजीपुर, चंदौली, जौनपुर, बलिया, रोहतास, सारण


"तिलक तराजू और तलवार" के विरोध में बालेश्वर सिंह – Anjoria\nबहुचर्चित अभिनेता बालेश्वर सिंह के एह साल करीब एक दर्ज़न फिल्म आवे वाला बा. कड़ा संघर्ष आ मेहनत का बल पर मिलल एह सफलता से बालेश्वरो सिंह खूब खुश बाड़े.\nहैदर काज़मी के जल्दिए रिलीज होखे वाली फिलिम ‘कालिया’ में बतौर खलनायक बालेश्वर सिंह के किरदार के सभे तारीफ करत बा. फिल्म के संवाद लेखक मनोज पाण्डेय के कहना बा कि बालेश्वर सोचल किरदारो ले बढ़िया काम कर देखवले बाड़न.\nबालेश्चर सिंह के आवे वाली फिलिमन में ‘रूपिया के बोलबाला’, ‘हम मस्ताने’, ‘बुलंदी’, ‘गर्दा उड़ा देब’, ‘दिल ले गईल ओढ़निया वाली’ आ ‘तिलक तराजू और तलवार’. के नाम शामिल बा.


सासाराम – Page3– टटका खबर\nसासाराम नगर परिषद कार्यालय पर ताला मारल गइल\nसासाराम नगर परिषद कार्यालय पर संविदा से हटावल सफाईकर्मी शुक का दिने ताला मार दिहलें. ऊ लोग आपन संविदा के बढ़वावल चाहत बा. एह ला ऊ लोग पिछला आठ हफ्ता से हड़ताल पर बा बाकिर केहू सुनत नइखे.\nभूअर हत्याकांड के आरोपी के जमानत याचिका खारिज\nबुध का दिने भुअर सिंह हत्या कांड के अगो आरोपी के जमानत याचिका जिला जज के अदालत में खारिज कर दिहल गइल. आरोपी विजय कुमार सिंह नंदनपुर सासाराम के रहे वाला हआ ओकरा पर आरोप बा कि 29 फरवरी 12 का दिने अपना चचेरी भउजाई के डा॰ से देखलावे जात भुअर सिंह के अगवा कर


भोजपुरी में पढ़ें - दसवें में फिलिम में आ गइली रानी चटर्जी , Bhojpuri heroine rani Chatterjee is yet too hot has completed her 31 rani and music director Rajneesh Mishra are asset – News18 हिंदी\nभोजपुरी हिरोइन रानी चटर्जी अब 31साल के हो गइली.\nअब रानी एकतीस के हो गइली. हाल हीं में आपन जन्मदिन मनवली ह. लगभग दू दशक के सफ़र के बादो उनकर जलवा कायम बा वर्ना हिरोइन लोग एतना ज्यादा ना चले.\nLast Updated : November 06, 2020, 15:35 IST\nभोजपुरी सिनेमा के मॉडर्न या आधुनिक युग के पहिला सुपर-डुपर हिट फिल्म ससुरा बड़ा पइसा वाला के हिरोइन हई रानी चटर्जी. बिना कवनो हीरो के साथे जोड़ी बनवले माने बिना कवनो जोड़ीदार के आपन पहचान आ मुकाम बनावे वाली हिरोइन हई रानी चटर्जी. केतना लोग आइल आ गइल बाकिर दू दशक से भोजपुरिया पर्दा पर चमकत आ टिमटिमात रहे वाली हिरोइन हई रानी चटर्जी. चौदहे में नू आ गइली पर्दा पर. उनकर सोरहवां त फिल्म में अइला के बाद लागल. एगो इंटरव्यू में उ हमरा से कहली कि हम त दसवां में पढ़त रहनी तबे आ गइनी फिलिम में. कुछु ख़ास आवत थोड़े रहे हमरा. सुन्दरो ना रहली. त हमार संघर्ष त कई गुना बढ़ गइल त धीरे-धीरे सीखत गइनी आ खुद के निखारत गइनी.\nभोजपुरी में ये भी पढ़ें : सेनुर के महत्व: सेनुरे कारानावा हो बेटी...छोड़ेलु तू घरवाs हमार\nअब रानी एकतीस के हो गइली. हाल हीं में आपन जन्मदिन मनवली ह. लगभग दू दशक के सफ़र के बादो उनकर जलवा कायम बा वर्ना हिरोइन लोग एतना ज्यादा ना चले. चले के त अकेले रानी के नामो प फिल्म चल जाला. अकेले उनका नामो प फिलिम बनल बा. मै रानी हिम्मत वाली चाहे रानी चली ससुराल. बाकिर रानी अभी ससुराल गइल नइखीं. कुँवारे बाड़ी.\nजन्मदिन के बाद चलल त रजनीशो मिश्रा के जन्मदिन उहे बा जवन रानी चटर्जी के3नवम्बर. रजनीश मिश्रा माने मॉडर्न भोजपुरी सिनेमा के सफल संगीतकार-निर्देशक. रजनीश मिश्रा माने आपन राह खुद गढ़े वाला एगो अचीवर. कोरस गावत-गावत एक दिन अपना निर्देशन में बड़का-बडका गायक के गवावे वाला संगीतकार अउर ओकरा बाद ओहू से दू डेग आगे बढ़के भोजपुरी के खांटीपन आ बाज़ार के समझत, दूनू के ध्यान में रख के फिलिम बनावे वाला सफल निर्देशक. त रजनीश मिश्रा के भी बधाई. अब इनकर उमिर का बताईं. मरद के कमाई देखल जाला उमिर ना. शादी-शुदा बाडन. अपना काम में बाझल बाडन. फिलिम के शूटिंग खातिर मुंबई से लंदन ले धंगले बाड़े. रानी-रजनीश आधुनिक भोजपुरी सिनेमा के उपलब्धि बा लोग.\nभोजपुरी सिनेमा के मॉडर्न या आधुनिक युग\nआधुनिक भोजपुरी सिनेमा भा भोजपुरी सिनेमा के मॉडर्न या आधुनिक युग साल 2000 के बाद शुरू होता. काहेकि नब्बे के दशक में भोजपुरी सिनेमा के ई हालत हो गइल रहे कि कब फिल्म बने अउरी कब पर्दा से उतर जाये, ई पते ना चले. भोजपुरी के ओह दौर के सबसे बड़ हीरो कुणाल सिंह साल 2000 में एगो साक्षात्कार में हमरा से कहलें कि "1982 के बाद हम अकेले स्टार हीरो रहनी अउरी रउआ समझ सकिलें कि एगो अकेले हीरो कौनो फ़िल्म इंडस्ट्री के कब तक अपना कंधा पर ढ़ो सकेला." ई भी एगो फैक्टर हो सकेला भोजपुरी फ़िल्म के दूसरा चरण के समाप्त या सुस्त भइला के.\nबाकी 21वीं सदी भोजपुरी सिनेमा खातिर सौगात लेके आवे वाला रहे एकर अनुमान निर्माता-निर्देशक-वितरक मोहन जी प्रसाद लगा लेले रहलें. ऊ रवि किशन के लेके 2001 में सइयाँ हमार आ 2002 में सइयां से कर द मिलनवा हे राम बनवलें अउरी ई दुनों फ़िल्म संतोषजनक काम कइलस. ई फ़िल्म उनकर भोजपुरी में एगो दांव रहे जौन लाग गइल. फेर से भोजपुरी सिनेमा उद्योग के उदय भइल. 2004 में सुधाकर पांडेय ओह समय के लोकप्रिय भोजपुरी गायक मनोज तिवारी के लेके फ़िल्म 'ससुरा बड़ा पइसावाला' बनवलें. 14 साल के सबीहा शेख उर्फ़ रानी चटर्जी एह फिल्म के हीरोइन बनली. इ फिल्म ऑल टाइम ब्लॉकबस्टर भइल. फेर त भोजपुरी सिनेमा के भागे जाग गइल. दे दनादन फिल्म बने लागल. ससुरा बड़ा पइसावाला त बुझात रहे कि पर्दा से उतरबे ना करी. ओही समय एगो अउर फिल्म पर्दा प चढ़ल, 'पंडी जी बताईं ना बियाह कब होई'. मोहन जी प्रसाद अबकी बार रवि किशन के लेके छक्का मार देले रहनी. दक्षिण भारतीय अभिनेत्री नगमा के एंट्री भइल. लहंगा रिमोट से उठल आ भोजपुरी सिनेमा हाई टेक हो गइल. भोजपुरी सिनेमा में डिजिटल क्रांति त ओही घरी शुरू हो गइल. फिलहाल एकरे के भोजपुरी सिनेमा के मॉडर्न या आधुनिक युग कहल जाई. त फेर से हजारो कलाकार आ टेक्नीशिनन के चूल्हा में आग जरे लागल. पइसा के बारिश होखे लागल आ भोकाल त अइसन बनल कि भोजपुरी फिल्म मेड इन इण्डिया के बाद मेड इन लन्दन, मेड इन सिंगापुर आ मेड इन मॉरिशस होखे लागल आ एह में धर्मेंद्र, अमिताभ बच्चन, शत्रुघ्न सिन्हा, अजय देवगन, जूही चावला, मिथुन चक्रवर्ती, जया बच्चन जइसन हिंदी के नामी अभिनेता अभिनेत्री एंट्री मारे लगलें. एकरे के कहल जाला लहर पर लहर उठल.\nएह दौरान हिंदी के कई गो बड़ निर्माता-निर्देशक जइसे कि सुभाष घई, सायरा बानो आ राजश्री प्रोडक्शन जइसन ग्रुप भोजपुरी में फिल्‍म बनावे खातिर आगे आइल. रवि किशन आ मनोज तिवारी के अलावा भी भोजपुरी सिनेमा के आकाश में कई गो नया सितारा चमकलें. दिनेश लाल यादव निरहुआ, पवन सिंह, पंकज केसरी, विनय आनंद, कृष्णा अभिषेक, खेसारीलाल यादव, यश मिश्रा, चिंटू पाण्डेय, राकेश मिश्रा, अरविंद अकेला कल्लू, रितेश पांडेय आ हिरोइन लोग में रानी चटर्जी, नगमा, भाग्यश्री, दिव्या देसाई, पाखी हेगड़े, रिंकू घोष, मोनालिसा, श्वेता तिवारी, संगीता तिवारी, मधु शर्मा, काजल राघवानी,स्वीटी छाबड़ा, आम्रपाली दुबे, अक्षरा सिंह, स्मृति सिन्हा, अंजना सिंह, निधि झा जइसन कलाकारन के दस्तक से भोजपुरी सिनेमा तेजी से रफ्तार पकड़लस.\nसाल 2008 भोजपुरी मनोरंजन जगत खातिर काफी चर्चा में रहल. एगो लम्बा इंतजार के बाद हमार टीवी व महुआ समेत भोजपुरी के कई गो चैनल आइल. भोजपुरी फिल्म के ट्रेड मैगजीन भोजपुरी सिटी, भोजपुरी संसार, द संडे इंडियन समेत कईगो फिल्मी पत्रिका भी शुरू भइल. एही दरम्यान भोजपुरी के पहिला गायकी के रियलिटी शो भइल जौना से तीन गो गायक निकललें जे आगे चलके भोजपुरी सिनेमा के आवाज बनलें, उ तीनों नाम आलोक कुमार, प्रियंका सिंह अउरी मोहन राठौर ह. भोजपुरी सिनेमा से बड़का सितारा लोग राजनीति में गइल जे में मनोज तिवारी, रवि किशन, नगमा, कुणाल सिंह, निरहुआ, पवन सिंह बाड़ें.\nआधुनिक भोजपुरी सिनेमा जवन 2004 के बाद आपन उठान देखलस, 2014 के बाद ढ़लान भी देख रहल बा. सिंगल स्क्रीन थिएटर के घटत संख्या अउरी दर्शकन के भोजपुरी फ़िल्म खातिर बढ़त उदासीनता भोजपुरी जगत खातिर एगो बड़ चिंता के विषय बा. पिछला कुछ साल में फ़िल्म बने के रफ्तार भी कम भइल बा. हालांकि भोजपुरी में बनल फ़िल्म के एगो रफ आँकड़ा लगावल जाव त 20वीं सदी के पिछला 40 साल में लगभग 250 गो फ़िल्म बनल बा त एह आधुनिक दौर के मात्र 19 साल में 1500 से ऊपर फिल्म बनल बा. क्वांटिटी के हिसाब से त ई एगो अच्छा संकेत बा बाकिर क्वालिटी अभियो एगो बड़ सवाल बा. यूट्यूब क्रांति अउरी डिजिटल युग के आ गइला से त अब बहुत सारा सिनेमा यूट्यूब टाइप बने लागल बा जवना के अकेले कौनो कोना-खोपचा में ही बइठ के देखल जा सकेला. बाकिर एह भीड़ में सीमित बजट के बावजूद कुछ सिनेमा त अइसन जरूर बनsता जवना के लेके हमनी के कौनो भाषा के सिनेमा के आँख में आँख डाल के देख सकेनी सन. एगो बात अउर बा, डिजिटल युग के चलते फ़िल्म निर्माता अउरी प्रदर्शक लोग के नया फ्रंट खुलल लउकता. खैर देखीं ना रानी-रजनीश के बहाने हम केने बहक गइनी. एह लोग के सफ़र प बतियावे के बजाय भोजपुरी सिनेमा के इतिहास में घूसे लगनी.\nरानी के कहानी\nहाँ त बतइबे कइनी ह कि रानी चटर्जी आधुनिक फिल्मन के पहिला स्टार अभिनेत्री हई. रानी आधुनिक युग के शुरू करे वाला फिल्म ससुरा बड़ा पइसावाला के नायिका के भूमिका में रहली आ अपना पहिला फिल्म से ही स्थापित हो गइली. रानी के जन्म मुंबई में3नवम्बर1989 में भइल. उनकर असली नाम सबीहा शेख ह.\nरानी 14 साल के रहली जब ऊ 2003 में ससुरा बड़ा पइसावाला के शूटिंग शुरू कइली. ई फिल्म भी उनके संजोग से मिलल. फिल्म के निर्देशक अजय सिन्हा एगो हीरोइन के तलाश में रहलें, तब टीवी एक्टर के के गोस्वामी एगो दसवीं के छात्रा से उनके मुलाकात करवलें. इहे छात्रा आगे चलके भोजपुरी के स्टार अभिनेत्री रानी चटर्जी बनली. रानी अब तक लगभग 200 से ज्यादा फिल्म कर चुकल बाड़ी. रानी एह फिल्म के बाद मनोज तिवारी के साथे लगातार हिट पर हिट देत गइली, दामाद जी, बंधन टूटे ना आदि. 2003 में शुरू भइल रानी के सफ़र अब तक चल रहल बा आ आगे भी चली. रानी जहाँ सब बड़ स्टार के साथे काम करके हिट फिल्म देहली, उहें नवोदित कलाकारन के साथे काम करके ओह सब के इंडस्ट्री में स्थापित भी कइली. रानी आपन दिलचस्पी राजनीति में भी देखा रहल बाड़ी. आगे हो सकेला कि ऊ बाकी सुपरस्टार के जइसन सक्रिय राजनीति में उतर जास. खतरों के खिलाड़ी सीजन 10 में त नजर अइबे कइली. अब वेबसीरिज में सक्रीय हो गइल बाड़ी.\nउनकर उल्लेखनीय फिल्म बा –ससुरा बड़ा पइसावाला, बंधन टूटे ना, तोहार नइखे कवनो जोड़ तू बेजोड़ बाड़ू हो, देवरा बड़ा सतावेला, दिलजले, छैला बाबू, फूल बनल अंगार, गंगा यमुना सरस्वती, रानी चलल ससुराल, दुर्गा, मैं रानी हिम्मतवाली, छोटकी दुल्हिन आदि.\nअब बात संगीतकार-निर्देशक रजनीश मिश्रा के\nरजनीश मिश्रा भोजपुरी के सफल संगीत निर्देशक आ फिल्मकार हवें. उनके जन्म3नवंबर 1975 के बिहार के पश्चिमी चंपारण के केहुनियाँ गांव में भइल. उनका बाबूजी के संगीत में बहुत रुचि रहे त रजनीश के मन मे बचपने में ग़ज़ल, ठुमरी, दादरा आ भजन के स्पेस बने लागल. त रजनीश के पहिला गुरु उनके बाबूयेजी रहलें. ओकरा बाद ऊ नवोदय विद्यालय में पढ़े गइलें जहाँ उनके संगीत के प्रति अउर आकर्षण बढ़ल.\nमुम्बई में स्नातक के पढ़ाई करत समय रजनीश शास्त्रीय संगीत में प्रशिक्षण लेहलें. फिल्म में संगीत देबे से पहिले ऊ खुद गायक बने के चाहत रहलें बाकिर एगो फ़िल्म 'निरहुआ रिक्शावाला' के संगीत निर्देशन करे के मौका मिलल. फ़िल्म एतना कामयाब भइल कि रजनीश फेर भोजपुरी फिल्मन में अपना मित्र राजेश झा के साथ राजेश-रजनीश के जोड़ी बना के लगभग 100 से ज्यादा फिल्मन में संगीत दिहलें. रजनीश अब अपना फिल्म में गनो गावेलें. संगीत निर्देशन में सफल भइला के बाद उ फिल्म के निर्देशन में भी लागल बाड़ें. उनकर पहिला निर्देशित फिल्म 'मेहँदी लगा के रखना' साल 2017 के सबसे कामयाब फिल्म रहल. ओकरा बाद ऊ अबतक7गो फिल्म के निर्देशन कर चुकल बाड़ें.\nउनके लोकप्रिय गाना बा, तोह से मिलल जे अंखिया त बुझनी प्यार का ह, ओढ़नी के रंग पियर, मन के सावरिया, दिल भईल दीवाना तोहरा प्यार में, कवन देवता के गढ़ल सवारल आदि. उनके कुछ हिट फिल्मन में मेहंदी लगा के रखना, मैं सेहरा बांध के आऊंगा, डमरू, राजतिलक आदि बा.\n( लेखक मनोज भावुक भोजपुरी सिनेमा के इतिहासकार हैं.)\nTags: Bhojpuri Cinema, Bhojpuri films\nFIRST PUBLISHED : November 06, 2020, 15:35 IST


भोजपुरी सिनेमा के हलचल (२६ नवंबर १३) – Anjoria\nनवम्बर 26, 2013 ई कइसन प्रथा, कसम वर्दी के, तेरी कसम, देवरा भइल दिवाना, प्रेम दिवानी\nमुंबई में प्रेम दिवानी के दुसरका हफ्ता\nबिहार में सफलता के डंका पिटला का बाद अब मुंबईओ में निर्माता डा॰ सुनील कुमार के फिलिम “प्रेम दिवानी” दुसरको हफ्ता में डंका बजावत चलत बावे.\nएह फिलिम से बिहार के चर्चित गायक राकेश कुमार के सिनेमा के परदा प उतारल गइल बा.\nदेवरा भइल दिवाना के डबिंग पूरा हो गइल.\nसाईं दीप फिल्म्स के बैनर में बनत निर्माता लेखक आ निर्देशक राजकुमार पाण्डेय के भोजपुरी फिलिम “देवरा भइल दिवाना” के डबिंग के काम पूरा हो गइल बा. एह फिलिम के मुख्य कलाकारन में मेगास्टार मनोज तिवारी संगे युवा स्टार प्रदीप पाण्डेय, पाखी हेगडे, काजल राघवानी, बृजेश त्रिपाठी, संजय पाण्डेय, सीमा सिंह वगैरह के नाम बा.\nई कइसन प्रथा जल्दिए मुंबई में देखावल जाई\nबिहार में सफलता के परचम लहरा चुकल फिलिम “ई कइसन प्रथा” जल्दिए मुंबई में देखावल जाई.\nवर्मा फिल्म्स इंटरटेनमेंट के बैनर में बनल एह फिलिम में एक्शन स्टार विराज भट्ट आ रिंकू घोष के जोड़ी खास बिया.\nतेरी कसम फिलिमो जल्दिए मुंबई के दर्शकन का सोझा आई\nबिहार में सफल रहल पद्मावती पिक्चर्स के फिलिम के निर्माता हई कीर्ति वोरा. अनिल सिनकर के निर्देशन में बनल एह फिलिम में सुपर स्टार खेसारीलाल यादव आ मोनिका सिंह बत्रा के जोड़ी मुख्य बा. आयटम नंबर सीमा सिंह के डांसो लोग के दिल जीतत बिया.\nयूपी में शानदार सफलता मिलल कसम वर्दी के\nबिहार में सफलता से चलत “कसम वर्दी के” फिलिम यूपीओ में गजब के सफलता लिहले बिया. निर्माता कांतिलाल मारू आ निर्देशक दिनेश यादव के एह फिलिम में एक्शन स्टार विराज भट्ट आ मोनालिसा के मुख्य जोड़ी बिया.\nकृपा क के एके इमेल प भेजल करी. दोसरे जवना फांट के इस्तेमाल होखत बा से दिक्कत देत बा. भरसक लोकप्रिय फान्टन में सामग्री भेजल करीं. मजबूरन एहिजा संदेश देबे पड़त बा काहे कि राउर ईमेल घुमा के राख देला.


टटका खबर : मंगल, 28 जुलाई 2015 (अबेर) – टटका खबर\nJul 28, 2015 News in Bhojpuri, अब्दुल कलाम, टटका खबर\nशनिचर का साँझ शिलांग में निधन का बाद डा. कलाम साहब के पार्थिव शरीर आजु वायु सेना के विमान से दिल्ली ले आइल गइल आ बाद में उनुका सरकारी निवास पर राखल गइल जहाँ भारी संख्या में लोग चहुँपल आ कलाम साहब के आपन श्रद्धांजलि दीहल. हवाई अड्डा पर पार्थिव शरीर चहुँपे का बेरा ओहिजा राष्‍ट्रपति, उपराष्‍ट्रपति, प्रधानमंत्री आ तीनों सेना के प्रमुख मौजूद रहलें. निवास पर जा के श्रद्धासुमन अर्पित करे वालन में संघचालक मोहन भागवत समेत अनेके खासमखास लोग शामिल रहल.\nडॉक्‍टर कलाम के बियफे का दिने तमिलनाडु में उनुका गृह शहर रामेश्‍वरम में सुपुर्दे खाक कइल जाई. एहमें अनेके माथ नेता आ कई राज्यन के मुख्यमंत्री शामिल होखीहें.\nकलाम साहब का मरला का बाद उनुका बहाने राजनीति के दाँवोपेंच शुरु हो गइल बा. केहू कहत बा कि दिल्ली के अकबर रोड के नाम बदल के कलाम साहब का नाम पर कर दीहल जाव काहे कि अकबर के बर्ताव हिन्दूवन से बहुते खराब रहल रहे आ ऊ विदेशी आक्रामक खानदान के वारिस रहुवे. जबकि सपा चाहत बिया कि मुंबई कोस्टल रोड के नाम कलाम साहब का नाम पर कर दिआव. जान जाईं कि शिवसेना एह रोड के नाम बाल ठाकरे का नाम पर करावल चाहत बिया.\nसुप्रीम कोर्ट में मुबंई हमला के दोषी याकूब मेनन के फाँसी पर रोक लगावे वाली याचिका एगो जज खारिज क दिहलन त दोसर जज फाँसी पर रोक लगा दिहलन. एकर मतलब ई भइल कि न्यायालय से कवनो आदेश ना हो सकल आ अब काल्हु बुध का दिने एकरा पर बड़हन पीठ विचार करी.\nपटना हाई कोर्ट से आजु जदयू आ नीतीश कुमार के एगो बड़का झटका लागल जब अदालत आदेश दे दिहलसि कि सरकार के बढ़ चला बिहार अभियान में मुख्यमंत्री नीतीश कुमार भा कवनो मंत्री के चेहरा मत देखावल जाव. एह पर जल संसाधन मंत्री विजय कुमार चौधरी कहलन कि फैसला का बारे में समीक्षा क के सुप्रीम कोर्ट मे गोहार लगावल जाई.\nरोहतास जिला के नगर थाना इलाका के धर्मशाला चौक का नियरा से तीन जने के दस लाख रुपिया दाम के हेरोइन का साथे पुलिस गिरफ्तार कर लिहले बिया.\nबिहार के बँवार गोलन के गठबन्हन के घोषणा पत्र7सितंबर के जारी करे के एलान भइल बा. सगरी बँवारा गोल मिल के चुनाव लड़ीहें आ भाजपा के अगुआई वाला राजग आ जदयू के अगुवाई वाला महागठबन्हन के मुकाबला हर विधानसभा क्षेत्र में करीहें.\nसिवान जिला के बड़हरिया विधानसभा क्षेत्र से जदयू विधायक श्याम बहादुर सिंह प्रधानमंत्री नरेन्द्र मोदी पर बिहार के लोग के बेइज्जत करे के आरोप लगा के मुकदमा लिखवले बाड़न. उनुका खास शिकायत नीतीश के डीएनए में दोस बतवला पर बा.\nयूपी के हर मंडल में राज्य सरकार एक एक गो डायलिसिस केन्द्र खोली जवना में निजी क्षेत्रो के भागीदारी होखी. हर मंडल मुख्यालय के अस्पताल में दस दस गो डायलिसिस मशीन लगावल जाई जहाँ चालीस पचास मरीजन के डायलिसिस फोकट में कइल जाई.\nगोरखपुर के चौरीचौरा इलाका के बदुरहिया गांव के नियरा भइल सड़क हादसा में तीन जने के मौत हो गइल. घवाहिल दू गो नवही गोरखपुर अस्पताल में भरती करावल गइल बाड़ें.\nसंतकबीरनगर के खलीलाबाद इलाका में सोमार रात एगो बस सड़क किनार खाड़ ट्रक से टकरा गइल जवना से तीन जने के मौत हो गइल आ दू दर्जन लोग घवाहिल हो गइल.\nपूर्व मध्य रेलवे के महाप्रबंधक ए.के. मित्तल आजु रेल पुल के निरीक्षण कइला का बाद कहलन कि पटना-सोनपुर रेल पुल के काम लगभग पूरा हो चुकल बा आ बाचल खुचल काम एक हप्ता का भितरे पूरा करा लीहल जाई.\nभारतीय महिला तीरंदाजी रिकर्व टीम रियो ओलंपिक में शामिल होखे के हक जीत लिहलसि जब डेनमार्क के कोपेनहेगन में जर्मनी के साथे खेलत भारत के दीपिका कुमारी, लक्ष्मी रानी मांझी आ रिमिल के तिकड़ी 5-3 से जीत गइल.\nआइआइटी रुड़की से निकालल गइल विद्यार्थियन के अपील हाई कोर्ट खारिज कर दिहलसि.\nभारतीय प्रबंधन संस्थान – आईआईएम – में दाखिला लेबे खातिर होखे वाला कैट परीक्षा एह साल पूरा देश में एके साथ 29 नवम्बर के करावल जाई. एह खातिर विद्यार्थी आपन पंजीयम6अगस्त से 25 सितम्बर का बीच करवा सकेलें.\nआज कच्चा तेल के दाम पिछला छह महीना के सबले कम दाम का करीब आ गइल जब ई 52 डॉलर प्रति बैरल ले हो गइल. विदेशी मुद्रा बाजार में रुपया डॉलर के मुकाबले 25 पइसा मजबूत भइल बाकिर शेयर बाजार में आजुओ बिकवाली के दबाव बरकरार रहल आ सेंसेक्स 102 अंक अउर निफ्टी 24 अंक गिर के बंद भइल.\nसेबी आज सहारा सम्‍पत्ति प्रबंधन कम्‍पनी के म्युचुअल फंड चलावे के लाईसेंस रद्द कर दिहलसि आ आदेश दिहलसि कि कंपनि केहु से कवनो नया निवेश मत करावे.


खबर एक नजर में (26 मई 2011) – टटका खबर\nखबर एक नजर में (26 मई 2011)\nबिहार बोर्ड आ आईआईटी के रिजल्ट निकलल\nकाल्हु आईआईटी प्रवेश परीक्षा के रिजल्ट निकलल जवना में बिहार के मशहूर सुपर थर्टी के चौबीस गो छात्र सफलता हासिल कइले. पुलिस अधिकारी अभयानंद का देख रेख में चले वाली एगो दोसर संस्था के पैंतीस गो छात्र सफल भइले. मुख्यमंत्री नीतीश कुमार बिहार के सफल छात्रन के बधाई देत कहलन कि बिहार के छात्र मेधावी होलें आ एही चलते एह परीक्षा में बिहारी छात्रन के बढ़िया सफलता मिलल बा. काल्हुवे घोषित बिहार विद्यालय परीक्षा समिति के मैट्रिक परीक्षा के परिणाम में सड़सठ फीसदी छात्र पास भइल बाड़े.\nप्राइवेटो स्कूल खातिर जरुरी बनावल गइल टीईटी\nबिहार सरकार के फैसला का बाद अब बिहार में स्कूल चलावे वाला धंधेबाजन के नकेल कसल जाई. जान पहिचान आ नाता रिश्तेदारी वालन के मास्टर बनावल आसान ना रही काहे कि सभका टीईटी परीक्षा पास करे के पड़ी. टीईटी मतलब टीचर एलिजिबिलीटी टेस्ट, शिक्षक पात्रता परीक्षा. हर स्कूल के तिस छात्र पर एगो शिक्षक राखे के होखी. जे लोग अबही टीईटी पास नइखे ओह लोग के पाँच साल का भीतर ई परीक्षा पास कर लेबे के पड़ी ना त उनुका के निकाल दिहल जाई आ अगर प्रबन्धन ना निकलसि त प्रबन्धन पर कार्रवाई होखी. एक कमरा में तीस से बेसी छात्र ना बइठावल जा सके. माने कि हर तीस छात्र पर एगो सेक्शन बनावे के पड़ी.\nयूपी में इमरजेन्सी मेडिकल ट्रांसपोर्ट\nयूपी सरकार फैसला लिहल गइल बा कि राज्य के हर प्रखण्ड में एगो बेसिक लाइफ सपोर्ट वाला एबुलेन्स, दस लाख से बेसी आबादी वाला जिला मुख्यालयन पर चार गो, आ बाकी जिला मुख्यालय पर दु दू गो एंबुलेन्स रही जवना से मरीजन के समय पर अस्पताल चहुँपावल जा सके. एह योजना में निजी क्षे्त्र के सहयोग से ९८८ गो लाइफ सपोर्ट एमंबुलेन्स चलावल जाई.\nदिल्ली हाई कोर्ट का बाहर बम विस्फोट\nकाल्हु दिल्ली हा६ कोर्ट का बाहर एगो कम ताकत के बम विस्फोट भइल जवना में जान माल के कवनो नुकसान होखे के खबर नइखे. बाकिर ओकरा बाद दिल्ली आ यूपी में हाई अलर्ट जारी कर दिहल गइल, विस्फोट कइसे आ काहे भइल एकर जाँच कइल जा रहल बा.\nनौ गो मु्न्ना भाई पकड़इले\nबुध का दिने दोसरा का जगहा मेडिकल प्रवेश परीक्षा देत नौ गो मुन्नाभाई के पकड़ल गइल. एहमें से अकेले गोरखपुर में छह जने के गिरफ्तार कइल गइल बा. एह गिरफ्तारियन का बाद पुलिस का हाथे एगो बड़हन नेटवर्क, जवन बिहार ले पसरल बा, के सुराग हाथे लागल बा.\nसरकार आ सुपर सरकार में तनातनी\nकेन्द्र सरकार आ ओकरा पर नजर राखे वाली सोनिया के अध्यक्षता वाला नेशनल एदवाइजरी कमिटी का बीच मतभेद सामने आइल बा. एनएसी सरकार के ग्रामीण मंत्रालय से सवाल पूछले बा कि गरीबी के मापदण्ड बिना ओकरा से कवनो राय मशविरा के कइसे तय कर लिहल गइल. अब अगिला बुध के मंत्रालय एनएसी का सोझा आपन जबाब पेश करी.\nखबर एक नजर में (25 मई 2011)\nखबर एक नजर में (27 मई 2011)